title: Artturi Vesenterä

text: Vesenterän vanhemmat olivat ylikonduktööri Kaarlo Aleksanteri Wasenius (sittemmin Vesenterä) ja Amanda Loviisa Sundström. Hän pääsi ylioppilaaksi Turun reaalilyseosta 1904 ja valmistui kansakoulunopettajaksi Jyväskylän opettajaseminaarista 1904. Vesenterä opiskeli myös Helsingin yliopistossa ja valmistui filosofian kandidaatiksi 1915.


title: Artturi Vesenterä

text: Vesenterä toimi vuodesta 1916 alkaen Helsingin keskusvankilan opettajana. Hän oli mukana perustamssa 1919 "Kristillistä tutkimusryhmää" jonka jäsenet olivat pääasiassa teosofeja. Teosofisesta liikkeestä alkunsa saanut Vapaa katolinen kirkko perustettiin Australiassa 1916. Vuonna 1927 kirkon piispa J. Wedgewood vihki Vesenterän Suomen vapaan katolisen kirkon ensimmäiseksi papiksi ja hän toimi 1929 toimintansa aloittaneen kirkon pappina ja ylivikaarina yli 20 vuoden ajan.


title: Artturi Vesenterä

text: Artturi Vesenterän vanhemmpi veli Frans Hjalmar Vesenterä (1881–1916) toimi Kotiniemen kasvatuslaitoksen yliopettajana ja viimeksi Uudenkaarlepyyn kappalaisena.


title: Lohikäärmepuu (peli)

text: Lohikäärmepuu oli radiovälitteinen roolipeli, johon kuuntelijat osallistuivat puhelimitse. Peliä pelattiin suorassa lähetyksessä Yleisradion Radiomafiassa 1990-luvun alussa. Pelin kehittivät Andy Pilke ja Jari Pauna.


title: Lohikäärmepuu (peli)

text: Peliin osallistuttiin soittamalla suoraan lähetykseen. Saman illan aikana linjoille saatiin monesti useampia soittajia, sillä pelin vaikeustaso oli korkea. Ohjelman juontajat Andy Pilke ja Jari Pauna toimivat eräänlaisina pelinjohtajina, jotka pohjustivat tarinan ja antoivat pelaajalle erilaisia vaihtoehtoja seikkailun edistämiseen.


title: Lohikäärmepuu (peli)

text: Lohikäärmepuu muistetaan sen korkeasta vaikeustasosta. Jos pelaaja jäi liian pitkäksi aikaa arpomaan vaihtoehtoja tai teki seikkailunsa aikana virheen, vaihdettiin linjoilla ollut pelaaja seuraavaan soittajaan.


title: Lohikäärmepuu (peli)

text: Lohikäärmepuusta on tehty myös uusintaversio Lohikäärmepuun paluu vuosina 2014 ja 2015, osana Akateemiset pelaajat -yhdistyksen Yöpeliradio-tempausta. Ensimmäisellä kerralla mukana oli vain Andy Pilke, mutta vuonna 2015 studiossa olivat läsnä kummatkin alkuperäisjuontajat.


title: Lohikäärmepuu (peli)

text: Lohikäärmepuu on esillä myös Suomen pelimuseossa, jossa se herätetään henkiin uudenlaisena versiona.


title: Torsten Rothberg

text: Johan Torsten Rothberg (21. joulukuuta 1884 Maarianhamina – 3. marraskuuta 1938 Maarianhamina) oli suomalainen varatuomari, pankinjohtaja, Ahvenanmaan läänin maaherra ja Ruotsalaisen kansanpuolueen kansanedustaja.


title: Torsten Rothberg

text: Rothbergin vanhemmat olivat kauppias Johan Oskar Rothberg ja Karolina Wilhelmina Enberg. Hän pääsi ylioppilaaksi 1904 ja suoritti Helsingin yliopistossa oikeustutkinnon 1910. Rothberg sai varatuomarin arvon 1913.


title: Torsten Rothberg

text: Rothberg oli toiminimi J.O. Rothbergin johtajana Maarianhaminassa 1904–1907 ja toimi asianajajana Tampereella 1911 sekä Ahvenanmaalla vuodesta 1911 alkaen. Hän oli Ahvenanmaalla nimismiehenä Kumlingen ja Brändön piirissä 1911–1912, Sundin, Vårdön, Saltvikin, Finströmin ja Getan piirissä 1912–1915 sekä Jomalan ja Lemlandin piirissä 1915–1916. Hän oli Landtmannabankenin Maarianhaminan konttorin johtokunnan jäsenenä 1913–1919, Suomen unionpankin toisena johtajana Maarianhaminassa 1921–1922 ja Ålandsbankenin toimitusjohtajana 1923–1937.


title: Torsten Rothberg

text: Rothberg oli Ruotsalaisen kansanpuolueen kansanedustajana 1930–1933 edustaen Turun läänin eteläistä vaalipiiriä. Hän oli presidentin valitsijamiehenä vuosien 1931 ja 1937 presidentivaaleissa ja oli Ahvenanmaan maakuntapäivien ja Maarianhaminan kaupunginvaltuuston jäsenenä.


title: Torsten Rothberg

text: Torsten Rothberg oli naimisissa vuodesta 1914 Ida Rut Öfverströmin kanssa.


title: Efter Nio

text: Efter Nio () on suomalainen ruotsinkielinen keskusteluohjelma, jota esitetään maanantaisin ja torstaisin Yle Fem -kanavalla. Ohjelman ensimmäinen jakso nähtiin 25. elokuuta 2014 ja sen studiojuontajina toimivat Sonja Kailassaari ja Mårten Svartström.


title: Lawrence McCormick

text: Lawrence James ”Larry” McCormick (12. heinäkuuta 1888 – 30. joulukuuta 1961) oli yhdysvaltalainen jääkiekkoilija, joka edusti maataan sen voittaessa hopeaa kesäolympialaisissa 1920.


title: Lawrence McCormick

text: McCormick oli samoissa olympialaisissa Yhdysvaltojen kapteenina toimineen Joseph McCormickin pikkuveli.


title: Leon Parker Tuck

text: Leon Parker Tuck (25. toukokuuta 1891 – 2. syyskuuta 1953) oli yhdysvaltalainen jääkiekkoilija, joka pelasi kesäolympialaisissa 1920.


title: Leon Parker Tuck

text: Hän oli puolustajana, kun Yhdysvallat voitti turnauksessa hopeaa.


title: Cyril Weidenborner

text: Cyril Aloysius ”Cy” Weidenborner (30. maaliskuuta 1895 – 26. marraskuuta 1983) oli yhdysvaltalainen jääkiekkoilija, joka pelasi kesäolympialaisissa 1920.


title: Cyril Weidenborner

text: Hän oli Yhdysvaltojen hopeaa voittaneen joukkueen maalivahti.


title: Cyril Weidenborner

text: Hän syntyi Saint Paulissa ja kuoli Beltramissa.


title: Hanhenjuoksu

text: Hanhenjuoksu on nykynäkökulmasta yksinkertainen, pitkälti noppaonneen perustuva lautapelityyppi, niin sanottu kilpajuoksupeli. Nimeä käytetään kuvaamaan lautapeliä, jossa pelaaja liikuttaa pelinappulaansa pelilaudalla nopan osoittaman määrän ruutuja. Matkalla on myös ruutuja, jotka liittyvät pelin aiheeseen. Perinteisessä hanhenjuoksupelissä pelaaja ei voi valita kulkemaansa reittiä. Nimestä huolimatta pelin aiheen ei tarvitse liityä hanhiin, vaan se voi käsitellä mitä tahansa pyöräretkistä koulumatkoihin.


title: Hanhenjuoksu

text: Hanhenjuoksu on yksi vanhimmista tunnetuista lautapeleistä. Nimensä se on saanut italialaiselta Toscanan suurherttualta Francesco I de’ Mediciltä, joka lähetti vuosien 1574 ja 1587 välillä hanhiaiheisen pelin Espanjan kuninkaalle Filip II:lle.


title: Oskar Nissinen

text: Nissisen vanhemmat olivat kauppias Alexander Johan Nissin ja Fredrika Berg. Hän pääsi ylioppilaaksi 1884, valmistui maanmittariksi 1886 ja opiskeli Helsingin yliopistossa valmistuen filosofian kandidaatiksi 1888 ja maisteriksi 1890.


title: Oskar Nissinen

text: Nissinen toimi maanviljelijänä omistamallaan Niemelänhovin tilalla Sortavalan maalaiskunnassa. Hän oli myös Niemelän tietopuolisen meijeri- ja karjakkokoulun johtajana. Nissinen sai maanviljelysneuvoksen arvon 1920.


title: Oskar Nissinen

text: Nissinen oli talonpoikaissäädyn jäsenenä mukana säätyvaltiopäivillä 1900–1906. Hän oli nuorsuomalaisen puolueen ja joulukuusta 1918 kokoomuksen kansanedustajana 1917–1919 edustaen Viipurin läänin itäistä vaalipiiriä. Hän toimi myös Sortavalan maalaiskunnan kunnanvaltuuston puheenjohtajana.


title: Oskar Nissinen

text: Oskar Nissinen oli naimisissa vuodesta 1891 Vera Lisitzinin kanssa.


title: Anja Stiefel

text: Anja Stiefel (s. 9. elokuuta 1990) on sveitsiläinen jääkiekkoilija, joka pelaa hyökkääjänä.


title: Anja Stiefel

text: Stiefel valittiin Sveitsin maajoukkueeseen talviolympialaisiin 2010. Hän pelasi turnauksessa viisi peliä ilman pisteitä.


title: Anja Stiefel

text: Stiefel pelasi on pelannut viisissä maailmanmestaruuskilpailuissa. Ensimmäisen kerran hän edusti Sveitsiä MM-kisoissa 2008. Hän oli osa joukkuetta, joka voitti pronssia vuoden 2012 MM-kilpailuissa.


title: Anja Stiefel

text: Stiefel esiintyi myös vuonna 2008 alle 18-vuotiaiden naisten maailmanmestaruuskilpailuissa, joissa hän teki viidessä ottelussa neljä pistettä.


title: Anja Stiefel

text: Hän oli myös osa Sveitsin pronssille sijoittunutta joukkuetta vuoden 2014 talviolympialaisissa.


title: Romy Eggimann

text: Romy Eggimann (s. 29. syyskuuta 1995) on sveitsiläinen jääkiekkoilija, joka oli osa Sveitsin pronssia talviolympialaisissa 2014 voittanutta joukkuetta.


title: Kirby 64: The Crystal Shards

text: Kirby 64: The Crystal Shards on HAL Laboratoryn kehittämä ja Nintendon vuonna 2000 julkaisema tasohyppelypeli Nintendo 64 -pelikonsolille. Se on jatko-osa "Kirby’s Dream Land 3" -pelille.


title: Käärmeet ja tikapuut

text: Käärmeet ja tikapuut on antiikin Intiasta peräisin oleva lautapeli, eräänlainen kilpajuoksupelin variaatio. Pelilauta koostuu useimmiten 10×10 ruudusta. Ruudut on numeroitu niin, että numerointi etenee vaakasuunnassa edestakaisin, hypäten aina rivin päädyssä ylemmälle riville. Pelilaudalla on myös erikokoisia käärmeitä ja tikapuita. Tikapuiden ylä- ja alapäät ovat pelilaudan eri riveillä. Jos pelaaja joutuu ruutuun, jossa on tikapuiden alapää, saa hän kavuta tikkaita pitkin niiden yläpäässä olevaan ruutuun. Jos pelaaja sitä vastoin joutuu ruutuun, jossa on käärmeen pää, putoaa hän sitä pitkin sen hännän kohdalla olevaan ruutuun.


title: Lauteraargletscher

text: Lauteraargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö saa alkunsa Lauteraarhornvuoren pohjoispuolelta runsaan kolmen kilometrin korkeudessa. Noin kilometrin alempana jäätikkö yhdistyy Finsteraargletscherin kanssa Unteraargletscherjäätiköksi. Se päättyy Grimselsee-tekojärveen.


title: Lauteraargletscher

text: Jäätikköalue kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde.


International Game Developers Association (IGDA) on pelisuunnittelijoille suunnattu kansainvälinen järjestö, jonka verkostoon kuuluu yli kaksitoistatuhatta jäsentä. IGDA on yleishyödyllinen järjestö, joka toimii pääasiassa vapaaehtoistyöllä.


title: International Game Developers Association

text: Vuonna 1994, Ernest W. Adams perusti järjestön nimellä CGDA (Computer Game Developers Association, suom. videopelisuunnittelijoiden järjestö) osana CGDC:n toimintaa. Järjestön tarkoitus oli tukea pelisuunnittelijoiden työtä sekä luoda heille yhteinen verkosto. Vuonna 1999, järjestön nimi muutettiin IGDA:ksi.


text: IGDA:n toiminta pyrkii tuomaan jäsenensä yhteen ja synnyttämään keskustelua. Näitä tavoitteita varten IGDA tarjoaa erilaisia verkostoitumiskanavia:


text: 1. Chapters ovat akateemisia ja ammatillisia ryhmittymiä, jotka yhdistävät paikallisia IGDA:n jäseniä ja tarjoavat heille nk. kotiyhteisön. Chapters-ryhmien koot ja tapaamiset vaihtelevat paikoittain.


text: 2. Special Interest Groups (SIGs) ovat jäsenryhmittymiä jotka keskittyvät tiettyihin aiheisiin. Englanninkielinen lista tämänhetkisistä SIGs:ista löytyy täältä.


text: IGDA Finland on järjestön suomalainen osasto, johon kuuluvat yksittäiset henkilöt. Yrityksiä edustaa Suomen Pelinkehittäjät ry.


title: Otto Slätis

text: Otto Wilhelm Slätis (3. elokuuta 1864 Lapinjärvi – 12. lokakuuta 1940 Vaasa) oli suomalainen agronomi, maanviljelysneuvos ja kansanedustaja.


title: Otto Slätis

text: Slätiksen vanhemmat olivat rusthollari Anders Slätis ja Elisabet Nygård. Hän suoritti reaalikoulun 1883 ja valmistui agronomiksi 1885.


title: Otto Slätis

text:
Slätis toimi Sjökullan tilan tilanhoitajana Lapinjärvellä 1885–1886, Mustasaaren maanviljelyskoulun opettajana 1888–1906, Vaasan läänin vt. lääninagronomina 1889–1891, Vaasan läänin siementarkastajana 1890–1893 sekä Tarvaalan koulutilan hoitajana ja Saarijärven maanviljelyskoulun vt. johtajana ja opettajana 1895–1896. Hän oli Vaasan-Mustasaaren palovakuutusyhtiön toimitusjohtaja 1898–1933 ja Pohjanmaan ruotsalaisen maanviljelysseuran (Österbottens Svenska Lantbrukssällskap) sihteeri ja maatalouskonsulentti Vaasassa 1904–1934. Slätis sai maanviljelysneuvoksen arvon 1929.
Slätis oli ruotsalaisen kansanpuolueen kansanedustajana ensimmäisessä eduskunnassa 1907–1908 edustaen Vaasan läänin eteläistä vaalipiiriä. Hän oli myös Vaasan kaupunginvaltuuston jäsenenä.


title: Otto Slätis

text: Otto Slätis oli naimisissa vuodesta 1896 Maria Adelina Bengsin kanssa.


title: Unteraargletscher

text: Unteraargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde. Korkeammalla vuoristossa jäätikköön yhdistyvät Lauteraargletscher sekä Finsteraargletscher. Vuoristojäätikkö päättyy Grimselsee-järveen, josta alkaa Aarejoki.


title: Unteraargletscher

text: Unteraargletscher oli vuonna 1973 pinta-alaltaan 29,5 neliökilometriä ja pituudeltaan 13,0 kilometriä. Muiden Alppijäätiköiden tapaan jäätikkö pienenee jatkuvasti; vuosisadan kuluessa se on lyhentynyt noin 2,5 kilometriä.


title: Finsteraargletscher

text: Finsteraargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö saa alkunsa Finsteraarhornvuoren koillispuolelta. Alempana jäätikkö yhdistyy Lauteraargletscherin kanssa jatkuen Unteraargletscher-jäätikkönä. Se päättyy Grimselsee-tekojärveen.


title: Finsteraargletscher


title: Sanderlei Claro Parrela

text: Sanderlei Claro Parrela (s. 7. lokakuuta 1974 Santos, Brasilia) on brasilialainen uransa jo päättänyt pikajuoksija. Parrela kilpaili pääosin 400 metrillä. Hän voitti tuolta matkalta hopeaa vuoden 1999 MM-kisoista Sevillasta ennätysajallaan 44.29, joka on myös Brasilian ja koko Etelä-Amerikan ennätys. Parrela osallistui kaksiin kesäolympialaisiin, joissa hän sijoittui parhaimmillaan neljänneksi 400 metrillä vuoden 2000 kesäolympialaisissa Sydneyssä. Parrela on 194 senttimetriä pitkä ja painaa 77 kilogrammaa. Hän lopetti uransa vuonna 2009.


title: Oberaargletscher

text: Oberaargletscher on vuoristojäätikkö Sveitsissä, Bernin kantonissa, Guttannenin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde. Vuoristojäätikön sulamisvedet valuvat Oberaarsee-tekojärveen, josta vesi päätyy yhdystunneleiden, Kraftwerke Oberhasli AG:n voimalaitosten ja alempien patoaltaiden kautta lopulta Aareen Innertkirchenissä.


title: Oberaargletscher

text: Oberaargletscher-jäätikkö oli vuonna 1973 pinta-alaltaan 5,8 neliökilometriä ja pituudeltaan 5,0 kilometriä. Muiden Alppien jäätiköiden tapaan Oberaargletscher pienenee jatkuvasti; vuosisadan kuluessa se on lyhentynyt noin 1,5 kilometriä.


title: Karl Gustaf Veijola

text: Karl Gustaf Veijola (11. marraskuuta 1864 Ii – 4. syyskuuta 1936 Ii) oli suomalainen maanviljelijä, kunnankirjuri ja kansanedustaja.


title: Karl Gustaf Veijola

text: Veijolan vanhemmat olivat maanviljelijä Kustu Veijola ja Liisa Kurttila. Hän kävi kansakoulun ja kauppakoulun.


title: Karl Gustaf Veijola

text: Veijola toimi maanviljelijänä Iissä. Veijola oli Iin kunnankirjurina vuodesta 1924 alkaen ja hän oli lisäksi Iin paloapuyhdistyksen rahastonhoitajana.


title: Karl Gustaf Veijola

text: Veijola oli Maalaisliiton kansanedustajana 1908–1909 edustaen Oulun läänin pohjoista vaalipiiriä. Hän oli myös Iin kunnallislautakunnan esimiehenä.


title: Karl Gustaf Veijola

text: Veijola oli naimisissa 1897–1922 Laura Maria Puolakan kanssa ja vuodesta 1926 Anna Maria Tolosen kanssa.


title: Zsolt Németh

text: Zsolt Németh (s. 9. marraskuuta 1971 Szombathely) on uransa jo päättänyt unkarilainen moukarinheittäjä. Németh voitti hopeaa vuoden 1999 MM-kisoista Sevillata tuloksella 79.05. Hänen ennätyksensä on vuonna 1999 Veszprémissä heitetty 81.56. Vuonna 1999 Németh voitti myös kultaa kesäuniversiadeista Palma de Mallorcalta tuloksella 80.40. Németh osallistui urallaan kaksiin kesäolympialaisiin, mutta jäi molemmissa karsintaan.


title: Gangstar: Crime City

text: Gangstar: Crime City on Gameloftin vuonna 2006 julkaisema mobiilipeli. Se on lajityypiltään toimintapeli. Pelissä on yli 60 suoritettavaa tehtävää. Se muistuttaa paljon Grand Theft Auto -pelisarjaa.


title: Raharuhtinas

text: Raharuhtinas on Simo Ojaniemen kehittämä seikkailupeli, jonka Amersoft julkaisi Commodore 64:lle vuonna 1984. Se oli yksi ensimmäisiä suomalaisia kaupallisia videopelejä.


title: Raharuhtinas

text: "Raharuhtinaassa" pelaaja suunnistaa ruutu kerrallaan eteenpäin sokkelossa, joka muodostuu 2240 huoneesta. Jokainen seikkailu kestää 300 ruutua. Pelipakkauksen mukana toimitettiin kartta ja ohjekirja, jossa oli kerrottu pelin taustatarina. Peli sijoittuu Hirmu-nimisen hallitsijan Hirmuvalta-valtioon.


title: Oberer Grindelwaldgletscher

text: Oberer Grindelwaldgletscher on vuoristojäätikkö Sveitsissä, Bernin kantonissa, Grindelwaldin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde.


title: Oberer Grindelwaldgletscher

text: Oberer Grindelwaldgletscher -jäätikkö oli vuonna 1973 pinta-alaltaan 9,5 neliökilometriä ja pituudeltaan 6,7 kilometriä. Muiden Alppijäätiköiden tapaan jäätikkö pienenee jatkuvasti; viimeisen 20 vuoden kuluessa se on lyhentynyt 40 prosenttia, noin 2,5 kilometriä.


title: Enalapriili

text: Enalapriili (CHNO) on orgaaninen yhdiste. Yhdiste kuuluu niin kutsuttuihin ACE-estäjiin, ja sitä käytetään lääkkeenä alentamaan korkeaa verenpainetta ja sydämen vajaatoiminnan hoitamiseen. Enalapriili kuuluu Maailman terveysjärjestön julkaisemalle tärkeimpien lääkeaineiden listalle.


title: Enalapriili

text: Enalapriili on huoneenlämpötilassa valkoista tai hieman kellertävää kiteistä ainetta. Yhdiste liukenee pienessä määrin veteen ja paremmin orgaanisiin liuottimiin kuten etanoliin ja metanoliin. Se on optisesti aktiivinen yhdiste ja metanoliliuoksessa sen ominaiskiertokyky on −42,2 °.


title: Enalapriili

text: Enalapriili itsessään on aihiolääke, jolla ei ole fysiologista merkitystä. Ihmisen elimistössä se metaboloituu hyvin nopeasti maksan esteraasientsyymien vaikutuksesta aktiiviseksi dikarboksyylihappojohdannaiseksi enalaprilaatiksi. Lääke annetaan aihiolääkkeenä, koska enalaprilaatin imeytyminen ruuansulatuskanavasta on heikkoa, kun taas enalapriili imeytyy hyvin. Enalaprilaatti on angiotensiinikonvertaasientsyymin inhibiittori. Angiotensiinikonvertaasin toiminnan estyessä verisuonia supistavien angiotensiinin hajoamistuotteiden määrä elimistössä vähenee ja myös verisuonia laajentavan ja siten verenpainetta laskevan bradykiniinin hajoaminen vähenee.


title: Enalapriili

text: Enalapriilia käytetään laskemaan korkeaa verenpainetta sekä hoitamaan sydämen vajaatoimintaa. Tehokkaimmillaan lääke on vaikean vajaatoiminnan hoidossa. Enalapriilin on todettu vähentävän sydämen vajaatoiminnasta johtuvaa kuolleisuutta noin 40 prosentilla. Enalapriilia voidaan käyttää yhdessä muiden verenpainetta alentavien lääkkeiden kuten diureettien kanssa. Lääkeainetta voidaan käyttää myös kotieläinten kuten koirien sydämen vajaatoiminnan hoitoon.


title: Enalapriili

text: Tyypillisimpiä enalapriilin aiheuttamia haittavaikutuksia ovat muiden angiotensiinikonvertaasin estäjien tavoin kuiva yskä, suun kuivumisen tunne, makuaistin ja ruokahalun menettäminen, huonovointisuus, unettomuus ja ihon kutiseminen tai lievä allerginen ihottuma.


title: Enalapriili

text: Enalapriilin synteesin lähtöaine on L-alaniini, josta muodostuu fosgeenin vaikutuksesta N-karboksi-L-alaniinianhydridi. Tämä syklinen välituote reagoi seuraavassa vaiheessa L-proliinin kanssa muodostaen alanyyliproliinidipeptidin. Tämä dipeptidi reagoi pelkistävällä aminoinnilla etyyli-2-okso-4-fenyylibutyraatin kanssa muodostaen enalapriilia. Pelkistimenä käytetään Raney-nikkeliä ja vetyä.


title: Unterer Grindelwaldgletscher

text: Unterer Grindelwaldgletscher on vuoristojäätikkö Sveitsissä, Bernin kantonissa, Grindelwaldin kunnassa. Jäätikkö kuuluu Sveitsin Alpit Jungfrau-Aletsch -alueeseen, joka on Unescon maailmanperintökohde.


title: Unterer Grindelwaldgletscher

text: Unterer Grindelwaldgletscher -jäätikkö oli vuonna 1973 pinta-alaltaan 20,8 neliökilometriä ja pituudeltaan 8,3 kilometriä. Muiden Alppijäätiköiden tapaan jäätikkö pienenee jatkuvasti; vuosisadan kuluessa se on lyhentynyt noin kolme kilometriä.


title: Zmuttgletscher

text: Zmuttgletscher on kuusi kilometriä pitkä vuoristojäätikkö Sveitsissä, Valais’n kantonissa, Matterhornvuoren kupeessa, 2–3 kilometrin korkeudessa. Vuonna 1973 sen kattama alue oli 16,89 neliökilometrin laajuinen ja pituus 6,7 kilometriä. Muiden Alppijäätiköiden tapaan jäätikkö pienenee jatkuvasti; vuosisadan kuluessa se on lyhentynyt yli kilometrin.


title: Aapo Nuora

text: Nuoran vanhemmat olivat maanviljelijä Anders Nuora ja Maria Liira. Hän kävi kansakoulu ja suoritti karjanhoito- ja meijerikoulun 1884 sekä valmistui kansakoulunopettajaksi 1890 Sortavalan opettajaseminaarista.


title: Aapo Nuora

text: Nuora toimi kansakoulunopettajana Raudussa 1890-1902 sekä Muolaan, sittemmin Äyräpään Pölläkkälässä 1902-1929. Hän oli Raudun kantakirjaston hoitajana 1890-1902, oli lauluseuran johtajana 28 vuoden ajan ja toimi myös puhujana ja luennoitsijana Etelä-Karjalassa.


title: Aapo Nuora

text: Nuora oli nuorsuomalaisen puolueen kansanedustajana 1909–1910 ja 1911–1914 sekä kokoomuksen kansanedustajana 1922–1924 edustaen Viipurin läänin itäistä vaalipiiriä. Hän oli presidentin valitsijamiehenä vuoden 1925 presidentinvaaleissa ja toimi Raudun kuntakokouksen puheenjohtajana.


title: Aapo Nuora

text: Aapo Nuora oli naimisissa vuodesta 1890 Maria Kristiina Poutiaisen kanssa.


title: Grenzgletscher

text: Grenzgletscher on vuoristojäätikkö Sveitsissä, Valais’n kantonissa, kymmenisen kilometriä Zermattista kaakkoon. Jäätikkö saa alkunsa Dufourspitzevuoren eteläpuolelta runsaan neljän kilometrin korkeudessa ja yhdistyy Gornergletscher-jäätikköön puolitoista kilometriä alempana. Jäätikön pituus on noin yhdeksän kilometriä.


title: Antonio Peñalver

text: Antonio Peñalver Asensio (s. 1. joulukuuta 1968 Alhama de Murcia) on espanjalainen uransa päättänyt kymmenottelija ja olympiamitalisti. Peñalver voitti olympiahopeaa kotikisoissaan vuoden 1992 kesäolympialaisissa Barcelonassa pisteillä 8412. Hän voitti myös pronssia saman vuoden sisäratojen EM-kisoista Genovasta ennätyspisteillään 6062.


title: Antonio Peñalver

text: Peñalver osallistui urallaan kolmiin kesäolympialaisiin ja kaksiin MM-kisoihin.


title: FS Dévastation (1879)

text: Dévastation oli Ranskan laivaston vuonna 1879 vesillelaskettu Courbet-luokan ironclad-taistelulaiva.


title: FS Dévastation (1879)

text: Alus tilattiin Lorientin laivastontelakalta ja sen köli laskettiin 20. joulukuuta 1875. Alus laskettiin vesille 19. elokuuta 1879 ja se otettiin palvelukseen 15. heinäkuuta 1882.


title: FS Dévastation (1879)

text: Alus poistettiin palveluksesta vuonna 1922 ja se romutettiin vuonna 1923.


title: Abbie Cornish

text: Abbie Cornish (s. 7. elokuuta 1982 Lochinvar, Uusi Etelä-Wales) on australialainen näyttelijä, joka tunnetaan useista elokuva- ja televisiorooleistaan, mukaan lukien palkitusta pääosastaan elokuvassa "Somersault" (2004). Hänet tunnetaan myös kansainvälisesti muun muassa rooleistaan Fanny Brawnena elokuvassa "Yön kirkas tähti" (2009) ja Sweet Peana elokuvassa "Sucker Punch" (2011). Ensin mainitun elokuvan rooli toi hänelle useita palkintoehdokkuuksia Amerikassa ja Australiassa.


title: Abbie Cornish

text: Abbie Cornish syntyi Uuden Etelä-Walesin osavaltiossa Australiassa Shelley ja Barry Cornishille. Hän on toinen perheen viidestä lapsesta. Cornishilla on kolme veljeä, ja hänen pikkusiskonsa Isabelle Cornish on myös näyttelijä. Cornish kasvoi perheensä 70 hehtaarin maatilalla. Hän jätti lukiossa yhden kouluvuoden väliin. Nuorena häntä kiehtoivat ulkomaiset ja independent-elokuvat.


title: Abbie Cornish

text: Cornish varttui eläinten parissa ja ryhtyi kasvissyöjäksi 13-vuotiaana. Vuonna 2006 hänestä tuli australialaisen eläinoikeusjärjestön suurlähettiläs ja osallistui sen järjestämään mainoskampanjaan vuonna 2012.


title: Abbie Cornish

text: Cornishin ura viihdealalla alkoi 13-vuotiaana, kun hän alkoi tehdä mallintöitä päästyään "Dolly Magazinen" järjestämän kilpailun finaaleihin. Vuonna 1999 hänet palkittiin Australian elokuvainstituutin Young Actor -palkinnolla roolistaan ABC-kanavan televisiosarjassa "Wildside". Tämän jälkeen hänelle tarjottiin debyyttiroolia elokuvassa "The Monkey's Mask".


title: Abbie Cornish

text: Cornishin seuraava rooli oli lyhytelokuvassa "Everyhting Goes", mutta hänen läpimurtonsa näyttelijänä tapahtui vuoden 2004 elokuvassa "Somersault", josta hänet palkittiin useilla parhaan näyttelijän palkinnoilla Australiassa sekä Miamin elokuvajuhlilla. Cornish sai kiittävät arvostelut roolistaan vuoden 2006 "Candy"-elokuvassa, jossa hänen vastanäyttelijänään oli Heath Ledger. Hän on näytellyt myös elokuvissa "A Good Year – Mainio vuosi" (2006), "Elisabet – kultainen aikakausi" (2007) ja "Stop-Loss" (2008). Hänellä oli merkittävä rooli myös Neil Burgerin ohjaamassa "Rajattomassa" vuonna 2011.


title: Abbie Cornish

text: Cornish esiintyi vuonna 2012 Madonnan ohjaamassa elokuvassa "W.E.", joka ei saanut kriitikoiden suosiota. Hän korvasi Emily Bluntin "The Girl" -elokuvan pääosassa nuorena yksinhuoltajaäitinä, joka auttaa siirtolaisia pääsemään Meksikon rajan yli Texasiin. Cornish esiintyi myös rikoskomediassa "Seitsemän psykopaattia" (2012) Woody Harrelsonin ja Colin Farrellin kanssa. Elokuva oli arvostelumenestys. Lisäksi hän näytteli "RoboCop"-elokuvassa vuonna 2014.


title: Bandiagara

text: Bandiagara on kaupunkikunta ja Moptin alueen Bandiagaran piirin hallinnollinen keskus Malissa. Se sijaitsee Dogonin ylängöllä virtaavan Yaméjoen varrella 65 kilometriä Moptista itään. Kunnassa on 17 200 asukasta (vuonna 2009).


title: Bandiagara

text: Bandiagaran kaupunkikunnan pinta-ala on arviolta kymmenen neliökilometriä. Se rajoittuu pohjoisessa ja idässä Dandolin sekä etelässä ja lännessä Doucoumbon maalaiskuntiin.


title: Bandiagara

text: Seutu kuuluu Sahelin vyöhykkeeseen. Kuiva kausi jakautuu viileään jaksoon marraskuusta helmikuuhun ja kuumaan jaksoon maaliskuusta toukokuuhun. Sadekausi kestää kesäkuusta lokakuuhun. Vuotuinen sademäärä on 521 millimetriä.


title: Bandiagara

text: Kuntaan kuuluu kahdeksan kaupunginosaa. Kaupunkikuva on hyvin maalaismainen. Asukkaista suurin osa on dogoneja. Lisäksi on muun muassa tukuloreja, bambaroita ja fulbeja.


title: Bandiagara

text: Dogonien perustama Bandiagara oli 1800-luvun lopulla yksi tukulorivaltakunnan keskuksista. Valtakunnan perustaja Umar Tall katosi vuonna 1864 lähistöllä sijaitsevaan Déguembérén luolaan, minkä jälkeen hänen veljenpoikansa Tidjani Tall hallitsi dogoniliittolaistensa avulla osaa valtakunnasta aluksi Déstä ja sittemmin Bandiagarasta käsin. Umar Tallin poika Amadou Tall pakeni Niorosta Bandiagaraan vuonna 1891. Louis Archinardin johtamat ranskalaiset löivät Amadou Tallin joukot Bandiagaran lähellä sijaitsevassa Kori Korissa ja valloittivat kaupungin vuonna 1893. Ranskalaiset nimittivät Macinan kuninkaaksi Umar Tallin pojan Agibou Tallin ja rakennuttivat hänelle sudanilaistyylisen palatsin. Välillinen siirtomaahallinto lakkautettiin vuonna 1908, mutta Tallin sukulaiset ovat sen jälkeenkin toimineet Bandiagaran päälliköinä ja suvun mausoleumin vartijoina. Muita paikallisia merkkihenkilöitä ovat suufilaisoppinut Tierno Bokar sekä kirjailijat Amadou Hampâté Bâ ja Yambo Ouologuem.


title: Bandiagara

text: Bandiagaran kautta kulkee Sévarésta Burkina Fasoon johtava maantie RN15, josta haarautuu huonokuntoinen paikallistie RR29 Douentzaan.


title: Bandiagara

text: Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat hirssi ja durra. Myytäväksi kasvatetaan varsinkin sipulia. Kaksilla viikoittaisilla markkinoilla myydään kalaa, teollisuustuotteita, viljaa, maapähkinöitä ja vihanneksia. Teollisuutta ei ole käytännössä lainkaan.


title: Bandiagara

text: Kunnassa toimii kaksi alakoulua, katolinen koulu, kaksi koraanikoulua ja lyseo. Terveyspalvelut käsittävät kunnallisen terveyskeskuksen, piirin poliklinikan, kolme yksityisvastaanottoa, perinteisen lääketieteen keskuksen ja apteekin. Vesihuolto käsittää vesijohtoverkkoja, kaivoja ja porakaivoja. Kaupungissa on sähkö-, lankapuhelin- ja matkapuhelinverkot.


title: Bandiagara

text: Kaupungin nähtävyyksiä ovat Tidjani Tallin rakennuttama moskeija ja Agibou Tallin palatsi. Lähistöllä sijaitsee tärkeä matkailukohde, Bandiagaran kallio, joka kuuluu Unescon maailmanperintökohteisiin. Tärkeimmät matkailureitit lähtevät Bandiagarasta Sanghaan, Dourouun ja Djiguibombon kautta Kani Komboléen. Lähempänä sijaitsevia kohteita ovat Kendié, Nandoli ja Niongono. Bandiagarassa on kaksi hotellia sekä muita majoitus-, ravintola- ja matkailupalveluita.


title: Lauri Routila

text: Lauri Olavi Routila (s. 1934 Pori)Koski, Tapio. "Niin & Näin", 2007, nro. 3, s. 104. on suomalainen filosofi, fenomenologi ja Jyväskylän yliopiston taidekasvatuksen emeritusprofessori.


title: Lauri Routila

text: Routila suoritti filosofian kandidaatin tutkinnon Turun yliopistossa vuosina 1956–1959. Lisensiaatiksi hän valmistui vuonna 1962 ja filosofian tohtoriksi vuonna 1969. Routila toimi Turun yliopiston filosofian assistenttina vuosina 1960–1969, filosofian vt. professorina 1970–1971 ja filosofian dosenttina vuosina 1970–1999. Hän oli Suomen Akatemian vanhempi tutkija vuosina 1971–1977 ja 1979–1980 sekä Hampurin yliopiston filosofian professori vuonna 1978. Hänet nimitettiin Jyväskylän yliopiston taidekasvatuksen professoriksi vuonna 1985. Virkanimike muuttui sittemmin taiteentutkimuksen professoriksi, jona hän toimi vuoteen 1999 asti. Routila toimi myös Kustannusliike ja kirjapaino Clarionin toimitusjohtajana ja graafisena suunnittelijana vuosina 1980–1983.


title: Berns salonger

text: Berns salonger on ylellinen puistoravintola ja hotelli Tukholman Berzelii park -puistossa.


title: Berns salonger

text: Ravintolan perusti kondiittori Heinrich Robert Berns, ja se avasi ovensa 1. elokuuta 1863. Ravintolarakennuksen suunnitteli Johan Fredrik Åbom. Bernsin poika laajensi ravintolaa vuonna 1886, jolloin sen nimi muutettiin muodosta Berns salongen nykyiseen monikolliseen muotoonsa (”Bernsin salongit”). Ravintolalla oli vuodesta 1869 oma vakituinen orkesteri, ja siellä pidettiin konsertteja. Ravintolan yhteydessä toimi samalla varietee. Sisätilat ovat koristeelliset. Ravintolan yhteyteen rakennettiin 1980-luvun lopulla toimisto- ja konferenssitiloja.


title: Berns salonger

text: Nykyään ravintolan yhteydessä toimii hotelli ja yökerho.


title: Jens Martin Knudsen

text: Jens Martin Knudsen (s. 11. kesäkuuta 1967 Saltangará, Färsaaret) on färsaarelainen uransa jo päättänyt jalkapallomaalivahti. Knudsen tunnetaan parhaiten siitä, että hän pelasi urallaan pipo päässä saatuaan neljätoistavuotiaana vakavan päävamman. Knudsen tiedettiinkin usein vain "sinä pipopäisenä maalivahtina".


title: Jens Martin Knudsen

text: Knudsen pelasi urallaan kuudessa seurassa Färsaarilla, Tanskassa, Islannissa ja Skotlannissa. Skotlannissa hänen seuransa oli Ayr United FC. Knudsen pelasi Färsaarten jalkapallomaajoukkueessa vuosina 1988-2006 65 ottelua.


title: Jens Martin Knudsen

text: Vuonna 2007 ammattilaisuransa lopettanut Knudsen voitti nuorempana Färsaarten mestaruuden voimistelussa ja hän pelasi myös käsipalloa Färsaarten pääsarjassa kenttäpelaajana. Nykyisin hän työskentelee kalatehtaassa.


title: Roberto Moya

text: Roberto Saturnino Moya Sandoval (s. 11. helmikuuta 1965 Havanna) on kuubalaissyntyinen, mutta myöhemmin Espanjan kansalaisuuden saanut entinen kiekonheittäjä. Moya voitti olympiapronssia Kuuban väreissä vuoden 1992 kesäolympialaisissa Barcelonassa tuloksella 64.12. Moyan ennätys on vuonna 1990 heitetty 65.68. Vuonna 1995 Moya voitti kiekonheitossa kultaa Pan-Amerikan kisoissa. Hän osallistui urallaan kaksiin kesäolympialaisiin ja kolmiin MM-kisoihin. Moya sai Espanjan kansallisuuden vuonna 2001.


title: Myyntimies Jethro

text: Myyntimies Jethro oli suomalainen televisiosarja, jossa seurattiin turkulaisen kiinteistönvälittäjä Jethro Rostedtin elämää työssä ja vapaa-ajalla. Ohjelman kertojana toimii Heikki Hilander. Ensimmäinen tuotantokausi alkoi TV5-kanavalla 20. maaliskuuta 2014. Toinen tuotantokausi 16. lokakuuta 2014. Ohjelma jatkui syksyllä 2015 nimellä Kauppaneuvos Jethro Nelosella.


title: Slätis

text: Slätis on seuraavien henkiöiden sukunimi:


title: Magnus Ille

text: Magnus Ille (s. noin 1500 - 1565 Narva) oli Äyräpään vouti, sotilas ja linnanpäällikkö.


title: Magnus Ille

text: Illen vanhemmat olivat Sune Pietarinpoika Ille ja Margareta Magnuksentytär Grabbe. Aatelittomasta Illestä tuli kuningas Kustaa Vaasan suosikki. Äyräpään kihlakunnan voutina hänet mainitaan 1538, jolloin hänen äitinsä veli Nils Grabbe toimi Viipurin linnan päällikkönä. Miesten tiedetään järjestäneen yhdessä ryöstöretkiä venäläisten puolelle vastoin kuninkaan rajarauhapolitiikkaa ja he saivatkin jättää tehtävänsä. Ille erosi voudin toimestaan 1545. Ruotsin ja Venäjän välisen sodan sytyttyä 1555 Illestä tuli suomalaisen ratsuväen päällikkö ja hän saavutti kuninkaan suosion uudestaan.


title: Magnus Ille

text: Pohjoismaiden seitsenvuotisen sodan puhjettua 1563 Ille nimitettiin amiraalin arvoisena yhdeksän laivan laivasto-osaston komentajaksi, tiettävästi ilman aiempaa merisotakokemusta. 1563 hän oli myös Erik XIV:n tarkastuslautakunnan jäsen. Illen laivasto-osasto pyrki estämään tanskalaisten läsnäoloa Suomenlahdella ja erityisesti kaupantekoa Narvassa. Osasto teki myös ryöstöretkiä Saarenmaalle. Ille jäi tanskalaisten vangiksi ja kuoli vankeudessa Narvassa.


title: Magnus Ille

text: Ille omisti maata Helsingin pitäjän Veromiehenkylässä ja Tenholan Staffbyssä, samoin kuin Mynämäellä. Hänen puolisonsa oli Margareta Olofintytär Stålalarm. Eversti, Ahvenanmaan käskynhaltija ja Kastelholman linnanpäällikkö Salomon Ille (k. 1599) oli heidän poikansa.


title: Königgrätzer Marsch

text: Königgrätzer Marsch (myös "Der Königgrätzer") on saksalaisen Johann Gottfried Piefken säveltämä sotilasmarssi, joka on omistettu Preussin armeijan voitolle Itävallan armeijasta Königgrätzin taistelussa. Piefken on sanottu luonnostelleen marssin ensimmäisen version Königgrätzin taistelukentällä 3. elokuuta 1866. Hän järjesti vielä samana iltana marssin esityksen kuningas Vilhelm I:lle, joka piti siitä suuresti. Vedotakseen preussilaisten isänmaallisiin tunteisiin Piefke oli liittänyt marssinsa trio-osaksi toisen marssin, Der Hohenfriedbergerin, joka oli sävelletty vuonna 1745 Fredrik Suuren voiton kunniaksi. Königgrätzer Marsch tuli pian hyvin suosituksi, mutta sen aihe teki Piefkestä epäsuositun Itävallassa, jossa häntä oli aiemmin kunnioitettu. Saksan keisarikunnan armeijassa Königgrätzer Marsch oli viiden eri joukko-osaston kunniamarssina, Reichswehrissä kuuden joukko-osaston.


title: Königgrätzer Marsch

text: Königgrätzer Marsch on edelleen yksi tunnetuimpia saksalaisia sotilasmarsseja. Se sisältyy Saksan armeijan viralliseen marssiluetteloon kahtena eri versiona (AM II 134 ja AM II 195). Niistä toinen on Piefken myöhemmin säveltämä galoppiversio, josta on jätetty Hohenfriedbergerin melodia pois.


title: Robert Kirkman

text: Robert Kirkman (s. 30. marraskuuta 1978) on yhdysvaltalainen sarjakuvataiteilija, joka tunnetaan parhaiten kauhusarjakuvastaan "The Walking Dead". Kirkman on luonut myös muita sarjakuvia, kuten supersankarisarjat "Invincible" ja "Marvel Zombies". Hän toimii yhtenä "The Walking Dead" -televisiosarjan vastaavista tuottajista ja on käsikirjoittanut muutamia sarjan jaksoja.


title: Robert Kirkman

text: Kirkman on myös kirjoittanut kolme "The Walking Deadiin" perustuvaa romaania.


title: Silver City (New Mexico)

text: Silver City on kaupunki New Mexicon osavaltiossa Yhdysvalloissa. Se on Grantin piirikunnan pääkaupunki. Silver City on perustettu vuonna 1870. Sen pinta-ala on 26,3 km².


title: Silver City (New Mexico)

text: Silver City on tunnettu monipuolisesta kulttuuritarjonnastaan.


title: Silver City (New Mexico)

text: Ensimmäiset asukkaat olivat Mogollonin kulttuurin intiaaneja, jotka olivat asuttaneet nykyisen Silver Cityn alueen noin vuosien 900-1000 paikkeilla. Nämä pueblo-intiaanit asuivat kallioseinämien luolissa. Heidän jälkeensa monet muut alkuperäisheimot, kuten Suurten tasankojen apassit, vaelsivat seudulle. Paljon myöhemmin espanjalaiset valloittivat alueen. Espanjalaiset alkoivat kaivaa kuparia, jota intiaanit olivat jo hyödyntäneet, mutta eivät asuneet alueella pysyvästi apassien vihamielisyyden takia. Espanjalaiset kutsuivat laaksoa nimellä La Ciénega de San Vicente.


title: Silver City (New Mexico)

text: Yhdysvaltain sisällissodan jälkeen pysyvä asutus alkoi lisääntyä. 1860-luvulta lähtien seuraavien parinkymmenen vuoden aikana apassit hyökkäilivät uudisasukkaiden kimppuun. Vuonna 1869 ensimmäiset valkoihoiset uudisasukkaat, William M. Milby ja John M. Bullard, asettuivat asumaan alueelle. Seuraavan vuoden aikana asukasmäärä kasvoi 80 hengellä. Vuonna 1870 paikka sai nykyisen nimensä.


title: Silver City (New Mexico)

text: Vuodesta 1871 Silver City on ollut Grantin piirikunnan pääkaupunki.


title: Silver City (New Mexico)

text: Silver Cityn asukasluku on noin 10 300 (2013). Latinojen (mitä tahansa rotua; alkuperä espanjankielisessä Latinalaisessa Amerikassa tai Espanjassa) osuus on noin 52 %.


title: Silver City (New Mexico)

text: Silver City sijaitsee 1872 metriä merenpinnan yläpuolella. Monien ilmastovyöhykkeiden ansiosta sääolot ja kasvillisuus ovat seudulla hyvin vaihtelevia. Kesät ovat kuumia ja talvet viileitä. Korkein mitattu lämpötila on 43 °C (heinäkuu 2005) ja alin –24 °C (tammikuu 1913).


title: Silver City (New Mexico)

text: Kaupungin luoteispuolella sijaitsee Silver City Range, jonka korkein huippu McComas Peak on 2 341 metriä merenpinnan yläpuolella.


title: Silver City (New Mexico)

text:
Gila Wilderness on 2 000 neliökilometrin laajuinen erämaa-alue, jonka eteläraja on noin 30 kilometriä kaupungin pohjoispuolella. Erämaa on osa suurta Gilan kansallismetsää. Lähistöllä virtaava Gila River tarjoaa kalastus- ja retkeilymahdollisuuksia.
Lähiseudulla on useita järviä: Lake Roberts, Bill Evans Lake, Snow Lake, Wall Lake ja Bear Canyon Dam.
Hyviä vierailukohteita ovat Western New Mexico University Museum, Silver City Museum, Fort Bayard ja The Central Mining District. Pueblo-intiaanien kallioseinämäasumuksiin voi tutustua 70 kilometrin päässä olevalla Gilan erämaa-alueella.


title: Ali Maaloul

text: Ali Maaloul (s. 1. tammikuuta 1990 Sfax) on tunisialainen jalkapalloilija. Puolustajana pelaava Maaloul edustaa Egyptin valioliigassa pelaavaa Al-Ahlia.


title: Ali Maaloul

text: Maaloul aloitti jalkapalloilun kotikaupungissaan Sfaxissa vuonna 2001. Hän pelasi paikallisen seuran CS Sfaxienin junioreissa ja myöhemmin nousi edustukseen kaudeksi 2009–2010.


title: Ali Maaloul

text: Kaudella 2010–2011 Maaloul pelasi 18 sarjaottelua ja teki niissä yhden maalin, kun Sfaxien sijoittui Tunisian pääsarjassa kolmanneksi. Seuraavalla kaudella Maaloul pelasi 28 ottelua ja onnistui maalinteossa kahdesti, kun Sfaxien sijoittui toistamiseen kolmanneksi pääsarjassa. Kaudella 2012–2013 Maaloul pelasi hieman vähemmän edelliseen kauteen nähden 18 ottelulla tehden yhden maalin. Hän voitti samalla ensimmäisen Tunisian mestaruutensa.


title: Ali Maaloul

text: Kaudella 2015–2016 Maaloul voitti yllättäen puolustajana Tunisian pääsarjan maalikuninkuuden 16 maalilla 27 ottelussa. Sfaxien sijoittui Tunisian pääsarjassa kolmanneksi.


title: Ali Maaloul

text: Maaloul siirtyi ensimmäistä kertaa urallaan ulkomaille heinäkuussa 2016 allekirjoitettuaan kolmen vuoden sopimuksen egyptiläisen Al-Ahlin kanssa. Maaloul voitti heti avauskaudellaan Egyptin mestaruuden ja pelasi pääsarjassa 23 ottelua, joissa syntyi yksi maali. Maaloul saavutti myös heti seuraavalla kaudellaan 2017–2018 toisen Egyptin mestaruuden. Tällä kertaa hän pelasi vain 13 sarjaottelua.


title: Ali Maaloul

text: Maaloul pelasi ensimmäisen maaottelunsa Tunisian paidassa 6. heinäkuuta 2013 Marokkoa vastaan.


title: Ali Maaloul

text: Kesäkuussa 2018 Maaloul valittiin Tunisian maajoukkueeseen 2018 MM-kilpailuihin Venäjälle.


title: The Abbey Road Sessions (Kylie Minoguen albumi)

text: The Abbey Road Sessions on australialaisen Kylie Minogue kokoelmalevy, joka julkaistiin 24. lokakuuta 2012. Albumi nauhoitettiin marraskuussa 2011 Abbey Road Studiosissa Lontoossa. Ensimmäinen single albumilta nimeltään "Flower" julkaistiin 25. syyskuuta 2012.


title: Vladivostokin satama

text: Vladivostokin satama (, LOCODE:RU FIP tai RU VVO) on Venäjän Primorjen aluepiirin Vladivostokissa sijaitseva merkittävä merisatama. Sen keskeisin osa sijaitsee suojaisan merenlahden (Zolotyi Rog, suom. "Kultainen sarvi" Istanbulin samannimistä lahtea jäljitellen) länsirannalla. Osana satamaa toimii Vladivostokin merimatkustajasatama (Morskoi vokzal). Satamalla on useita muitakin laiturialueita - kuten kalasatama - samalla lahdella. Lisäksi joitain laitureita sijaitsee Itä-Bosporinsalmen eteläpuolisella Venäläisellä saarella.


title: Vladivostokin satama

text: Vuonna 2013 Vladivostokin satama oli rathtimäärältään Venäjän 5. suurin Tyynenmeren merisatama.


title: Vladivostokin satama

text: Vladivostokin sataman vuosittainen rahtimäärä:


title: Kannat

text: Kannat ("Canna") on yksisirkkaisiin kuuluva ruohovartisten kukkivien kasvien suku. Kannat ovat kotoisin läntisen pallonpuoliskon trooppisilta ja subtrooppisilta alueilta. Niitä kasvatetaan koristekasveina ja ravinnoksi myös muualla maailmassa.


title: Kannat

text: Kannat on kannakasvien heimon ainoa suku. Se on aikanaan jaettu jopa 58 lajiin, mutta tutkimukset ovat osoittaneet monia näistä synonyymeiksi, ja nykyisin lajeja erotetaan kymmenen. Afrikan ja Aasian kannakannat ovat luontoon levinneitä Amerikasta tuotujen mukuloiden jälkeläisiä.


title: Kannat

text: Etelä-Amerikassa kasvavan kannalajin "Canna edulis" juurakosta saadaan proteiini- ja tärkkelyspitoista jauhoa, jota käytetään ravinnoksi. Myös intiankannan maavarsia käytetään ravinnoksi.


title: Kannat

text: Kannoista on jalostettu lukuisia isokukkaisia hybridilajikkeita koristekasveiksi.


title: Kannat

text: Kannoja kasvatetaan koristekasveina ruukuissa ja istutuksissa. Niillä on suuret lehdet ja näyttävät punaiset, oranssit, keltaiset tai vaaleanpunaiset kukat. Kasvi talvehtii maavarsiensa avulla 10–15 °C:n lämpötilassa – viileässä ilmastossa maavarret siirretään talveksi kasvihuoneisiin.


title: Eisriesenwelt

text: Eisriesenwelt ("Jääjättien maa" saksaksi) on luonnollinen kalkkikivi-jääluola Werfenissä, Itävallassa, noin 40 kilometriä etelään Salzburgista. Luola on Hochkogel-vuoren sisällä Tennen-vuoristossa Alpeilla. Se on maailman suurin jääluola: se on 42 kilometriä pitkä ja siellä vierailee vuosittain noin 200 000 turistia.


title: Eisriesenwelt

text: Virallisesti luolaston löysi ensimmäisenä Anton Posselt, luonnontieteilijä Salzburgista, vuonna 1879, joskin hän tutki luolaa vain 200 metrin syvyydestä. Ennen Posseltin löytöä luolasta tiesivät vain paikalliset asukkaat, jotka eivät suostuneet tutkimaan luolaa, koska uskoivat sen olevan portti Helvettiin. Vuonna 1880 Posselt julkaisi löytönsä vuorikiipeilylehdessä, mutta raportti unohdettiin pian.


title: Eisriesenwelt

text: Alexander von Mörk, speleologi Salzburgista, kuului harvoihin Posseltin löydön muistaviin ihmisiin. Hän johti monia tutkimusretkiä luolastoon alkaen vuodesta 1912, ja pian muut tutkijat aloittivat omat tutkimuksensa. Von Mörk kuoli ensimmäisessä maailmansodassa vuonna 1914, ja hänen tuhkauurnansa on sijoitettu luolassa olevaan syvennykseen. Vuonna 1920 luotiin ensimmäiset vakiintuneet reitit luolan suulle sekä rakennettiin mökki tutkijoille. Pian sen jälkeen luolan yllättävästä suosiosta kiinnostuneita turisteja alkoi saapua. Myöhemmin vuorelle rakennettiin toinen mökki sekä polut Werfenistä ja Tänneckistä. Vuonna 1955 rakennettiin kabiinihissi, joka lyhensi 90-minuuttisen kiipeämisurakan kolmeminuuttiseksi.


title: Eisriesenwelt

text: Luola on vuosittain avoinna 1.5. - 26.10. Lämpötila luolan sisällä on usein alle 0 astetta Celsiusta, johtuen luolan sisätilojen kylmästä ilmavirrasta, joten lämmintä vaatetusta suositellaan vierailijoille. Valokuvaaminen luolan sisällä on kielletty, jotta opastetut kierrokset sujuisivat nopeasti.


title: Eisriesenwelt

text: Kierros alkaa luolan sisäänkäynniltä, jatkuen "Posseltin halliin", avaraan tilaan, jonka keskellä on Posseltin torniksi kutsuttu stalagmiitti. Tornin takapuolelta löytyy luolan seinään lyöty risti, joka merkkaa Anton Posseltin tutkimusretken kaukaisinta pistettä. Ristiltä näkee suuren jääseinämän, joka kohoaa jopa 25 metrin korkeuteen. Seuraavaa jäämuodostelmaa kutsutaan Hymirin linnaksi - Hymir on jättiläinen skandinaavisessa mytologiassa - jonka vieressä stalaktiitit muodostavat jääuruiksi nimetyn monumentin.


title: Eisriesenwelt

text: Jääurkujen jälkeen kierros suuntaa Alexander von Mörkin katedraaliin, joka on luolan suurimpia "huoneita" ja samalla von Mörkin viimeinen leposija. Viimeinen pysähtymispiste kierroksella on Jääpalatsi kilometrin päässä luolan sisäänkäynniltä ja 400 metriä maanpinnan alapuolella. Jääpalatsilta vierailijat kääntyvät takaisin kohti luolan sisäänkäyntiä ja palaavat hieman eri reittiä takaisin luolan suuaukolle. Kierros luolassa kestää noin tunnin ja viisitoista minuuttia. .


title: FS Courbet (1882)

text: Courbet oli Ranskan laivaston vuonna 1882 vesillelaskettu Courbet-luokan ironclad-taistelulaiva.


title: FS Courbet (1882)

text: Alus tilattiin Toulonin laivastontelakalta ja sen köli laskettiin 19. heinäkuuta 1875. Alus laskettiin vesille 27. huhtikuuta 1882 nimellä "Foudroyant". Tieto amiraali Courbetin 11. kesäkuuta tapahtuneesta kuolemasta lippulaivansa "Bayardin" kannella Makungissa tultua tietoon alus nimettiin 25. kesäkuuta 1885 meriministerin päätöksellä uudelleen "Courbetiksi" sen ollessa edelleen varustettavana. Se otettiin palvelukseen 20. lokakuuta 1886.


title: FS Courbet (1882)

text: Alus poistettiin palveluksesta 4. tammikuuta 1903 ja se poistettiin alusluettelosta 5. helmikuuta 1909. Alus myytiin romutettavaksi 25. elokuuta 1910.


title: FS Terrible (1881)

text: Terrible oli Ranskan laivaston vuonna 1881 vesillelaskettu Terrible-luokan ironclad-taistelulaiva.


title: FS Terrible (1881)

text: Alus tilattiin Brestin laivastontelakalta ja sen köli laskettiin joulukuussa 1877. Alus laskettiin vesille vuonna 1881 ja se otettiin palvelukseen tammikuussa 1887.


title: FS Terrible (1881)

text: Alus poistettiin alusluettelosta vuonna 1911.


title: FS Caïman (1885)

text: Caïman oli Ranskan laivaston vuonna 1885 vesillelaskettu Terrible-luokan ironclad-taistelulaiva.


title: FS Caïman (1885)

text: Alus tilattiin Toulonin laivastontelakalta ja sen köli laskettiin joulukuussa 1878. Alus laskettiin vesille 21. toukokuuta 1885 ja se otettiin palvelukseen vuonna 1888.


title: FS Caïman (1885)

text: Alus romutettiin vuonna 1927.


title: FS Indomptable (1883)

text: Indomptable oli Ranskan laivaston vuonna 1883 vesillelaskettu Terrible-luokan ironclad-taistelulaiva.


title: FS Indomptable (1883)

text: Alus tilattiin Lorientin laivastontelakalta ja sen köli laskettiin kesäkuussa 1878. Alus laskettiin vesille 18. syyskuuta 1883 ja se otettiin palvelukseen helmikuussa 1887.


title: FS Indomptable (1883)

text: Alus romutettiin vuonna 1927.


title: FS Requin (1885)

text: Requin oli Ranskan laivaston vuonna 1885 vesillelaskettu Terrible-luokan ironclad-taistelulaiva.


title: FS Requin (1885)

text: Alus tilattiin Bordeauxista Forges et Chantiers de la Girondelta ja sen köli laskettiin joulukuussa 1878. Alus laskettiin vesille 12. kesäkuuta 1885 ja se otettiin palvelukseen joulukuussa 1888.


title: FS Requin (1885)

text: Alus poistettiin alusluettelosta vuonna 1920.


title: Sainsbury’s

text: Sainsbury’s on Britannian kolmanneksi suurin päivittäistavaroiden vähittäiskauppa Tescon ja Asdan jälkeen. Ketjun omistajayhtiö on Lontoon pörssissä noteerattu J Sainsbury plc (). Syyskuussa 2014 sillä oli noin 1 200 myymälää ja se työllisti 161 000 henkilöä. Yhtiön supermarketien markkinaosuus vuonna 2012 oli 16,5 prosenttia.


title: Sainsbury’s

text: Sainsburyllä on kolme erilaista kauppaketjua: "Sainsbury’s"-supermarketit, "Sainsbury’s Local" -lähikaupat ja "Sainsbury’s Central" -pikkukaupat.


title: Sainsbury’s

text: Sainsbury-yhtiön perustivat John James Sainsbury ja hänen vaimonsa Mary Ann vuonna 1869. Suvun jäsenet toimivat yrityksen johdossa lähes 130 vuotta siihen asti, kun Davis Sainsbury jäi eläkkeelle vuonna 1998.


title: Sainsbury’s

text: Sainsbury’s oli Britannian johtava päivittäistavaraketju vuoteen 1994 saakka 18,4 prosentin markkinaosuudellaan, kunnes Tesco-ketju meni siitä ohi. Vuonna 2002 myös Asda ohitti Sainsburyn. Peter Davisin toimitusjohtajakaudella 2000–2004 Sainsburyn ongelmat syvenivät, ja hän joutui eroamaan hallituksen puheenjohtajan paikalta, johon hänet oli siirretty. Hänen saamaansa kahden miljoonan punnan bonusta pidettiin kohtuuttomana hänen saavuttamiinsa tuloksiin nähden.


title: Sainsbury’s

text: Vuosina 2005–2014 yhtiötä johti aiemmin Asdassa ja Marks & Spencerissä työskennellyt Justin King, joka onnistui kääntämään yhtiön kurssi parempaan. Asiakkaiden valitettua tyhjistä hyllyistä ja huonosta palvelusta King irtisanoi pääkonttorista 750 henkeä ja lisäsi myymälöihin kolme tuhatta myyjää.


title: Sainsbury’s

text: Vuosina 2000–2011 yhtiön mainoskasvona oli julkkiskokki Jamie Oliver arviolta vähintään miljoonan euron vuosipalkkioita vastaan. Sitä ennen Sainsbury’s käytti mainonnassaan koomikko John Cleeseä mutta surkein tuloksin.


title: Kinapriili

text: Kinapriili (CHNO) on peptidomimeetti eli peptidejä matkiva orgaaninen yhdiste. Yhdiste kuuluu niin kutsuttuihin ACE-estäjiin ja sitä käytetään lääkkenä korkean verenpaineen ja sydämen vajaatoiminnan hoidossa.


title: Kinapriili

text: Huoneenlämpötilassa kinapriili on valkoista tai kellertävää kiteistä ainetta. Se ei liukene veteen, mutta liukenee metanoliin. Kinapriili on optisesti aktiivinen yhdiste ja sen ominaiskiertokyky metanoliliuoksessa on + 14,5°.


title: Kinapriili

text: Kinapriilin kehittivät vuonna 1986 Warner-Lambert Companyn tutkijat ja sitä markkinoi Pfizer. Yhdiste itsessään on fysiologisesti lähes tehoton aihiolääke. Ihmisen elimistössä se metaboloituu nopeasti maksan esteraasientsyymien vaikutuksesta aktiiviseksi dihappometaboliitiksi kinaprilaatiksi. Kinapriilia käytetään, koska aktiivinen metaboliitti kinaprilaatti on huonosti elimistöön imeytyvä aine, kun taas kinapriilin biosaatavuus ja imeytyvyys on hyvä. Kinaprilaatti sitoutuu angiotensiinikonvertaasiin ja estää sen toiminnan. Angiotensiinikonvertaasin inhibitoituessa angiotensiinin pilkkoutuminen pienemmiksi peptideiksi, jotka kohottavat verenpainetta supistamalla verisuonia, vähenee ja myös verisuonia laajentavan peptidin bradykiniinin hajoaminen vähenee ja tämä myös alentaa verenpainetta.


title: Kinapriili

text: Kinapriilia voidaan käyttää korkean verenpaineen ja sydämen vajaatoiminnan hoitamiseen. Tyypillisesti kinapriilia käytetään hydrokloridisuolana. Yhdistettä voidaan käyttää yhdessä esimerkiksi diureettien kuten hydroklooritiatsidin kanssa.


title: Kinapriili

text: Tyypillisimpiä kinapriilin aiheuttamia haittavaikutuksia ovat pääkipu, kuiva yskä ja väsyneisyyden tunne.


title: Kinapriili

text: Kinapriilin synteesin lähtöaine on alaniinin tert-butyyliesteri, joka reagoi etyyli-2-bromi-4-fenyylibutanoaatin kanssa muodostaen alkyloidun alaniinijohdannaisen. Seuraavassa vaiheessa alaniinin karboksyyliryhmän suojaryhmänä toiminut tert-butyyliesteri hydrolysoidaan happamissa olosuhteissa ja vapautuneen karboksyyliryhmän ja (S)-1,2,3,4-tetrahydroisokinoliini-3-karboksyylihapon tert-butyyliesterin aminoryhmän välille muodostetaan peptidisidos disykloheksyylikarbodi-imidin ja hydroksibentsotriatsolin katalysoimana. Viimeinen vaihe on isokinoliinikarboksyylihapporyhmään liittyneen esterin hydrolyysi suolahapon avulla ja tuotteeksi saadaan kinapriilin hydrokloridisuola.


title: Hortobágyn kansallispuisto

text:
Hortobágyn kansallispuisto on Unkarissa, Hortobágyn seudulla sijaitseva kansallispuisto. Lähellä sijaitsee myös Tokaj-Hegyaljan viininviljelyalue. Se on Unkarin vanhin kansallispuisto, joka on perustettu 1973. Puiston pinta-ala on 820 km. Kansallispuiston alue on laajin ruohostoalue Euroopassa. Alueella on soita, joilla on suolavettä. Alueella on myös muita kosteikkoja, joiden läpi virtaa Tiszajoki, sekä ruohikoita. Alue on tasankoa, missä maaperä
on karua, kasvillisuus on tuulen pieksämää ja lämpötilojen vaihtelu on huomattava. Kansallispuistossa on paljon lintuja, kuten isotrappi ja kurjet. Hortobagyn kansallispuisto on Unescon maailmanperintöluettelossa.


title: Bride of the Monster

text: Bride of the Monster on "kaikkien aikojen huonoimmaksi elokuvaohjaajaksi" kutsutun Ed Woodin ohjaama tieteiskauhuelokuva vuodelta 1955. Suomessa elokuva esitettiin ensimmäisen kerran televisiossa MTV3:lla nimellä Hirviön morsian 2. elokuuta 1996.


title: Bride of the Monster

text: Elokuvassa Woodin vakionäyttelijöihin luketunut Bela Lugosi esittää viimeiseksi jääneessä puheroolissaan tohtori Eric Vornoffia, joka yrittää luoda atomisuperihmisten rodun.


title: Exodus: Gods and Kings

text: Exodus: Gods and Kings on vuonna 2014 ensi-iltansa saanut Ridley Scottin ohjaama elokuva, joka pohjautuu Raamatun kertomukseen Mooseksesta ja hänen tehtävästään viedä israelilaiset luvattuun maahan.


title: Exodus: Gods and Kings

text: Elokuvan pääosissa ovat Christian Bale, Joel Edgerton, John Turturro, Aaron Paul, Sigourney Weaver ja Ben Kingsley.


title: Kemihaaran erämaa-alue

text: Kemihaaran erämaa-alue on vuonna 1997 perustettu erämaa-alue Savukoskella koillis-Lapissa. Se on Metsähallituksen hallinnassa ja laajuudeltaan 302 neliökilometriä. Alue rajoittuu sen pohjoispuolella olevaan Urho Kekkosen kansallispuistoon ja muodostaa sen ja Sompion luonnonpuiston kanssa UK-puisto–Sompio–Kemihaara -Natura 2000 -alueen.


title: Kemihaaran erämaa-alue

text: Erämaa-alueen itäisin kohta on Kemihaarassa, jossa Naltiohaara, Keskihaara ja Kemihaara yhtyvät Kemijoeksi. Näistä läntisimmän eli Kemihaaran latvat ovat erämaa-alueen keskiosassa. Erämaa-alueen pohjoisosassa on aapasoita, jotka ovat Kemihaaran ja Lokan tekojärveen laskevan Pihtijoen vesien lähteitä. Erämaan keskiosan maisemaan kuuluvat paljaslakiset vaarat ja alueen eteläosassa kohovat yli 420-metriset Uittipiekantunturi ja Sorvortantunturi.


title: Kemihaaran erämaa-alue

text: Kemihaaran erämaassa ei ole merkittyjä reittejä, mutta se soveltuu omatoimiseen retkeilyyn. Retkeily talvella on vaativaa, koska alueelle ei tehdä latuja. Uittipiekantunturin pohjoispuolella on autio- ja varaustupa.


title: Miloš Jojić

text: Miloš Jojić (s. 19. maaliskuuta 1992) on serbialainen jalkapalloilija, joka edustaa Saksan Bundesliigassa pelaavaa Borussia Dortmundia. Hän on pelannut myös Serbian maajoukkueessa.


title: Miloš Jojić

text: 24.tammikuuta 2012 Jojić allekirjoitti neljän vuoden sopimuksen Partizaniin, mutta jäi loppukauden ajaksi lainalle FK Teleoptikiin. Teleoptikissa hän teki 14 maalia 60 ottelussa.


title: Miloš Jojić

text: 15.syyskuuta 2012 Jojić pelasi ensimmäisen ottelunsa Partizanissa, ja teki heti maalin Hajduk Kulan verkkoon. 18.toukokuuta Jojić iski voittomaalin vapaapotkusta Red Star Belgradea vastaan, ja varmisti joukkueelleen kuudennen peräkkäisen mestaruuden.


title: Miloš Jojić

text: 31.tammikuuta 2014 Jojić allekirjoitti neljän ja puolen vuoden sopimuksen Borussia Dortmundiin noin kahden miljoonan punnan siirtosummalla. Jojić debytoi Bundesliigassa 15.helmikuuta Eintracht Frankfurtia vastaan. 17 sekunnin jälkeen hän sai ensimmäisen kosketuksen palloon, ja teki ensimmäisen maalinsa. Maali oli kaikkien aikojen nopein debytantin tekemä maali Bundesliigassa.


title: Miloš Jojić

text: Jojić pelasi Serbian maajoukkueessa alle 19-vuotiaiden EM-Kisoissa vuonna 2011, jossa hän onnistui tekemään maalin ensimmäisessä ottelussa Turkkia vastaan. Jojić debytoi aikuisten maajoukkueessa 11.lokakuuta 2013 Japania vastaan pelatussa ystävyysottelussa, jossa hän teki myös ensimmäisen maalinsa lisäajalla.


title: Miloš Jojić

text: Elite prospects


title: Preussin kunnia

text: Preussin kunnia () on saksalaisen Johann Gottfried Piefken säveltämä tunnettu sotilasmarssi. Piefke sävelsi marssin vuonna 1871 Preussin sodassa Ranskaa vastaan saavuttaman voiton kunniaksi. Kappale sisältyy Saksan armeijan marssiluetteloon numerolla AM II 240. Se nousi kansalliseen kuuluisuuteen vasta Piefken kuoleman jälkeen, vuoden 1910 tienoilla. "Preussin kunnia" on edelleen yksi Saksan Bundeswehrin suosituimmista perinnemarsseista.


title: Polkujuoksu

text: Polkujuoksu (tunnettu vuoristoalueilla myös nimityksellä vuoristojuoksu) on urheilulaji, jossa juostaan tai patikoidaan poluilla. Se eroaa maantiejuoksusta ja ratajuoksusta siinä, että juokseminen tapahtuu yleensä vaellus- ja retkeilyreiteillä, joissa voi olla paljon suurempia nousuja ja laskuja. Polkujuoksu on usein vaikea erottaa maastojuoksusta. Maastojuoksu on kuitenkin tavallisesti IAAF-järjestön säännöstelemä laji, jossa kilpaillaan yleensä lyhyillä matkoilla (harvoin yli 12 km). Polkujuoksu sen sijaan on löysästi säännösteltyä ja sitä juostaan paljon pidemmillä matkoilla.


title: Polkujuoksu

text: Suomessa tapahtumiin osallistuu aktiivisesti 2 000–3 000 urheilijaa vuodessa. Yhdysvalloissa lajia harrastavien määrä kasvoi 4,5 miljoonasta yli 6 miljoonaan vuosien 2006 ja 2012 välillä. Järjestettyjen tapahtumien määrä on myös kasvanut kaikkialla maailmassa viime vuosina. Juoksijat mainitsevat usein pienemmän iskurasituksen maantiejuoksuun verrattuna, näköalat ja luonnonläheisyyden pääasiallisina syinä polkujuoksun suosimiselle. Tämä luontoon siirtyminen on nähtävissä myös viimeisen viiden vuoden aikana tapahtuneessa kilpailijoiden määrän kasvussa ei-perinteisissä/off-road triathloneissa ja seikkailukilpailuissa.


title: Polkujuoksu

text: Vuoristo- tai tunturijuoksu () on urheilulaji, jossa juostaan ja kilpaillaan maastossa vuoristoalueilla. Reittien kaltevuus on merkittävä osa lajin haasteellisuutta. Tunturijuoksuja järjestetään sillä oletuksella, että osallistujilla on vuoristosuunnistustaitoja ja kantavat riittävästi selviytymisvarusteita.


title: Polkujuoksu

text: Polkujuoksutapahtumia järjestetään maailmanlaajuisesti. Tapahtumia järjestäviä vakiintuneita järjestöjä ei ole kovin monta lajin suhteellisen lyhyen historian takia.


title: Polkujuoksu

text: Kilpailujen pituudet vaihtelevat suuresti. Ne voivat olla pituuksiltaan viidestä kilometristä yli 161 kilometriin. Monet korkean tason polkujuoksutapahtumat ovat ultramaratonin pituisia. Samanpituiset kilpailut eroavat usein suuresti maaston suhteen. Eri reiteillä tehtyjen suoritusten vertaaminen on siten vaikeaa. Tämä on eroavaisuus maantiejuoksun 10 kilometrin ja maratonin kaltaisten standardipituuksien ajanoton suhteen.


title: Polkujuoksu

text: Tukipisteitä sijoitetaan useimmiten 5–10 kilometrin välein reitin varrelle. Useimmat polkujuoksutapahtumat koostuvat yhdestä etapista. Tällöin juoksijoiden ajat mitataan koko juoksun ajalta, tukipisteillä pysähtymiset mukaan lukien. Polkujuoksun etappikilpailuita on kuitenkin myös olemassa. Nämä usean päivän kestävät etappikilpailut tavanomaisesti tarjoavat juoksijoille täyden tuen etappien väleissä. On kuitenkin olemassa etappikilpailuita, jotka eivät tarjoa muuta tukea kuin vettä ja ensiapua. Nämä kilpailut vaativat, että juoksijoiden on kannettava kaikki tarvitsemansa varusteet (ruoka, makuupussi, vaihtovaatteet, hätäraketti, kompassi, taskulamppu ja niin edelleen) itse. Paras esimerkki tämänkaltaisesta kilpailusta on "Marathon des Sables", joka järjestettiin ensimmäisen kerran vuonna 1986.


title: Polkujuoksu

text: Osanottajien määrä on rajoituksista johtuen usein pienempi kuin maantiejuoksuissa. Tähän voi olla eri syitä, kuten polkujen kapeus, kansallispuistojen asettamat rajoitukset sekä turvallisuutta ja ympäristöä koskevat huolet. On myös useita hyvin suosittuja kilpailuja, kuten Euroopassa järjestetty "Ultra-Trail du Mont-Blanc" ja Yhdysvalloissa järjestetty "Western States Endurance Run", jotka ovat joutuneet rajoittamaan osanottajien määrää ylivoimaisen kysynnän takia.


title: Polkujuoksu

text: Suomessa järjestetään vuosittain parisenkymmentä polkujuoksutapahtumaa.


title: Ahold

text: Ahold, virallisesti Koninklijke Ahold N.V., on hollantilainen vähittäiskauppayritys, joka toimii Alankomaiden lisäksi Tšekissä ja Yhdysvalloissa. Sen osake on listattu Amsterdamin pörssissä. Aholdin Alankomaissa toimiva supermarketketju on nimeltään Albert Heijn.


title: Ahold

text: Kesäkuussa 2015 Ahold ilmoitti yhdistyvänsä belgialaisen Delhaize Groupin kanssa Ahold Delhaize -nimiseksi yhtiöksi, josta tulisi Euroopan neljänneksi suurin ja Yhdysvaltojen viidenneksi suurin päivittäistavaraketju.


title: Ahold

text: Ahold syntyi Albert Heijnin (1865–1945) vuonna 1887 perustamasta ruokakaupasta Alankomaiden Oostzaanissa. Se kasvoi perustajan nimeä kantavaksi ketjuksi 1900-luvun alkupuolen mittaan ja listautui pörssiin 1948. Se levisi Hollannin jälkeen ensin Espanjaan ja Portugaliin sekä Pohjois-Amerikkaan, sitten Etelä-Amerikkaan, itäiseen Eurooppaan ja Aasiaan.


title: Ahold

text: Vuodesta 1973 nimellä Ahold toiminut holdingyhtiö (nimi tulee sanoista ”Albert Heijn Holding”) kasvoi Alankomaiden suurimmaksi päivittäistavarayritykseksi ja laajensi 1970-luvulla toimintaansa alkoholijuomia ja kosmetiikkaa myyviin kauppaketjuihin.


title: Ahold

text: Aholdin maailmanvalloitus alkoi 1970-luvun puolivälissä, kun se alkoi laajentua yritysostojen avulla Espanjaan ja Yhdysvaltoihin. 1990-luvun loppupuolella, kun yrityksen johdossa ei enää ollut Heijnin perheen edustajia, Ahold laajentui Etelä-Amerikkaan, entisiin itäblokin maihin ja Aasiaan.


title: Ahold

text: Vuonna 1987 Ahold sai kuningatar Beatrixilta oikeuden käyttää sata vuotta toimineille hollantilaisyrityksille myönnettävää etuliitettä "Koninklijke", kuninkaallinen. Samana vuonna Aholdin johtajistoon kuulunut Gerrit Jan Heijn kidnapattiin ja murhattiin.


title: Ahold

text: Vuonna 2003 Aholdin Yhdysvalloissa ja Argentiinassa toimineiden tytäryhtiöiden kirjanpidosta löytyi epäselvyyksiä. Yritys tunnusti ilmoittaneensa amerikkalaisyhtiönsä tuloksen 500 miljoonaa dollaria todellista suuremmaksi, minkä johdosta moni yrityksen ylimmistä johtajista jätti tehtävänsä, yhtiön osakekurssi vajosi noin 60 prosenttia ja sen Standard & Poor's -luottoluokitus putosi tasolle BB+. Tapauksesta langetettiin yhtiölle noin miljardin euron korvaukset, ja monet sen johtohenkilöt saivat sakkoja, jotkut myös ehdollisia tuomioita. Kirjanpitoskandaalin selvittämisessä keskeisiä henkilöitä olivat uudeksi toimitusjohtajaksi nimitetty ruotsalainen Anders Moberg ja Ikeassa työskennellyt suomalainen Hannu Ryöppönen, joka toimi Aholdin talousjohtajana 2003–2005.


title: Ahold

text: Albert Heijn -supermarketketjun lisäksi Ahold operoi Alankomaissa alkoholimyymäläketjua Gall & Gall ja rohdoskauppa Etosta. Yhdysvalloissa sen ketjuja ovat Stop & Shop, Giant Food, Giant Food Stores, Martin’s Food Markets ja Peapod. Tšekin tasavallassa Ahold omistaa Albert-kauppaketjun. Vuonna 2004 Ahold osti enemmistön ruotsalais-norjalaisesta ICA-konsernista.


title: Isabelle Cornish

text: Isabelle Cornish (s. 22. heinäkuuta 1994 Lochinvar, Uusi Etelä-Wales) on australialainen näyttelijä, joka tunnetaan parhaiten rooleistaan televisiosarjoissa "Puberty Blues", "Home and Away" ja "Tanssiakatemia". Hän on tehnyt myös mallintöitä.


title: Isabelle Cornish

text: Cornish oli ehdokkaana Caden tyttären rooliin elokuvassa "Transformers – Tuhon aikakausi" (2014), mutta roolin sai Nicola Peltz. Hän haki myös pääosaa Kenneth Branaghin elokuvasta "Cinderella – Tuhkimon tarina" (2015). Cornish on näytellyt myös lyhytelokuvassa "Arc" (2012).


title: Isabelle Cornish

text: Maaliskuussa 2017 Cornish valittiin näyttelemään Kristallia Marvel-televisiosarjassa "Inhumans".


title: Isabelle Cornish

text: Näyttelijä Abbie Cornish on Isabelle Cornishin isosisko.


title: Igor Kováč

text: Igor Kováč (s. 12. toukokuuta 1969 Krompachy, Tšekkoslovakia) on uransa jo päättänyt slovakialainen pika-aitajuoksija. Hän osallistui kaksiin kesäolympialaisiin. Vuoden 1992 kesäolympialaisissa Barcelonassa Kováč edusti Tšekkoslovakiaa ja 1996 kisoissa Atlantassa Slovakiaa. Kováč voitti pronssia vuoden 1997 MM-kisoissa Ateenassa ajalla 13.18. Hän osallistui urallaan neljiin MM-kisoihin.


title: Bhutanin hallitsija

text: Bhutanin hallitsija (dzongkhaksi: "འབྲུག་རྒྱལ་པོ་", "Druk Gyalpo", suom. "Lohikäärmekuningas") on Bhutanin valtionpäämies.


title: Bhutanin hallitsija

text: Bhutan yhdistyi vuonna 1907, mistä lähtien maan johdossa ovat olleet Wangchuck-suvun edustajat. Wangchuckit ovat perinteisesti olleet Trongsan piirikunnan penlopeja.


title: Bhutanin hallitsija

text: Bhutan muodostui ja yhdistyi Shabdrung Ngawang Namgyalin ansiosta 1600-luvun puolivälissä. Ngawang Namgyalin kuoleman jälkeen maan hallinnossa toteutettiin kahden hallitsijan järjestelmää, jossa hallinnollisesta vallasta vastasi Druk Desi (tai "Dep Raja"). Tänäkin päivänä olemassa oleva virka, Je Khenpo taasen hallitsi hengellisen puolen asioita. Sekä hallinnollinen että hengellinen johtaja olivat muodollisesti Shabdrungin, Ngawang Namgyalin reinkarnaation alaisuudessa. Käytännössä Shabdrung oli usein lapsi, jota Druk Desi hallitsi. Lisäksi penlopit (paikalliset kuvernöörit) hallitsivat omapäisesti alueitaan Druk Desiä uhmaten, kunnes valtakunnan yhtenäistyminen 1900-luvun alussa alkoi.


title: Pierre-Michel Lasogga

text: Pierre-Michel Lasogga (s. 15. joulukuuta 1991 Gladbeck) on saksalainen jalkapalloilija, joka edustaa Bundesliigassa pelaavaa Hamburger SV:tä. Pelipaikaltaan Lasogga on keskushyökkääjä.


title: Pierre-Michel Lasogga

text: Monessa eri saksalaisseurassa juniorina pelannut Lasogga teki ammattilaisdebyyttinsä vuonna 2010 Bundesliiga-seura Bayer Leverkusenin reservijoukkueessa. Kun paikkaa ykkösjoukkueessa ei auennut, siirtyi Lasogga jo samana vuonna Hertha BSC:n riveihin. Herthassakin saksalaishyökkääjä pelasi aluksi kakkosjoukkueessa, mutta sai vuonna 2010 paikan tuolloin 2. Bundesliigassa pelanneessa ykkösjoukkueessa. Lasogga teki debyyttinsä Saksan kakkostasolla syyskuussa 2010.


title: Pierre-Michel Lasogga

text: Kaudeksi 2011-12 Hertha nousi Bundesliigaan ja näin Lasogga sai pelata ensimmäistä kertaa urallaan Bundesliigaa. Hertha putosi kuitenkin takaisin 2. Bundesliigaan kauden jälkeen. Huhtikuussa 2013 Lasogga ratkaisi Herthalle suoran nousun takaisin maan korkeimmalle sarjatasolle. Hän siirtyi kuitenkin kaudeksi 2013-14 lainalle Bundesliiga-seura Hamburger SV:hen. Lasogga teki heti toisessa ottelussaan hampurilaisjoukkueessa hattutempun 1. FC Nürnbergiä vastaan. Hän pelasi kauden aikana 20 Bundesliiga-ottelua ja teki niissä 13 maalia, jotka säästivät seuran putoamiselta. Hamburger SV osti Lasoggan kauden jälkeen omakseen. Kaudella 2014-2015 Lasogga teki Bundesliigassa 26 ottelussa neljä maalia.


title: Pierre-Michel Lasogga

text: Lasogga debytoi Saksan alle 21-vuotiaiden jalkapallomaajoukkueessa vuonna 2011 Alankomaita vastaan. Hän pelasi joukkueessa vuoteen 2013 asti. Helmikuussa 2014 Saksan jalkapallomaajoukkueen päävalmentaja Joachim Löw kutsui Lasoggan mukaan harjoitusmaaotteluun Chileä vastaan. Lasogga ei kuitenkaan pelannut ottelussa.


title: Pierre-Michel Lasogga

text: Lasoggan isäpuoli on entinen Saksan maajoukkueen maalivahti Oliver Reck ja hänen managerinaan toimii hänen äitinsä Kerstin. Lasoggan veljet Gian-Luca ja Etienne pelaavat molemmat Hertha BSC:n juniorijoukkueissa.


title: Johann Gottfried Piefke

text: Johann Gottfried Piefke (9. syyskuuta 1815 Schwerin an der Warthe – 25. tammikuuta 1884 Frankfurt an der Oder) oli preussilainen sotilaskapellimestari ja marssimusiikin säveltäjä. Hän on säveltänyt eräät tunnetuimmista saksalaisista sotilasmarsseista.


title: Johann Gottfried Piefke

text: Piefken isä oli Zielenzigin kaupungin urkuri. Asevelvollisuutensa aikana Piefke toimi oboistina Frankfurt an der Oderiin sijoitetun 8:nnen henkikrenatöörirykmentin soittokunnassa. Vuosina 1838–1843 hän opiskeli Berliinin musiikkikorkeakoulussa. Sen jälkeen hän palasi Frankfurtiin ja johti entisen rykmenttinsä soittokuntaa vuodesta 1843 kuolemaansa asti yli 40 vuoden ajan. Piefkeä pidettiin aikansa johtavana preussilaisena sotilaskapellimestarina, mutta historiaan hän on jäänyt ennen kaikkea säveltämiensä marssien ansiosta. Piefke sävelsi noin 60 marssia, joista 10 otettiin Preussin armeijan viralliseen marssiluetteloon, mikä on enemmän kuin kenenkään muun. Hänen tunnetuimmat sävellyksensä ovat "Preussin kunnia" ("Preußens Gloria"), "Königgrätzer Marsch", "Düppeler-Schanzen-Sturmmarsch" ja "Alexandrinenmarsch".


title: Johann Gottfried Piefke

text: Piefke seurasi Preussin armeijaa sen tunnetuimmille sotaretkille. Vuoden 1864 Tanskan vastaisen sodan aikana hänen on kerrottu johtaneen Dybbølin taistelukentällä Beethovenin "Yorckscher Marschin" esitystä käyttäen sapelia tahdin näyttämiseen sen jälkeen kun tahtipuikko ammuttiin hajalle hänen kädestään. "Königgrätzer Marschin" hänen on sanottu säveltäneen Königgrätzin taistelupaikalla. Preussin–Itävallan sodan päätyttyä Piefke sai johtaa orkesteria kuningas Vilhelm I:n edessä pidetyssä voitonparaatissa. Mahdollisesti häneen ja hänen veljeensä Rudolf Piefkeen viitaten itävaltalaiset alkoivat vuoden 1866 sodan jälkeen kutsua kaikkia preussilaisia ”piefkeiksi”. Ranskan–Saksan sodan aikana 1871 Piefken terveys alkoi reistailla ja hän vetäytyi sen jälkeen loppuiäkseen Frankfurtiin. Kuoltuaan vuonna 1884 hänet haudattiin sotilaallisin kunnianosoituksin kotikaupunkinsa vanhalle hautausmaalle.


title: Remix Max EP

text: Remix Max EP on Stigin remix-EP, joka julkaistiin Warner Music Finlandin kautta 20. kesäkuuta 2014. EP sisältää remixejä Stigin "Puumaa mä metsästän"- ja "Niks ja naks" -albumeilta sekä "Tähdet, tähdet" -televisiosarjassa Stigin esittämän "Nahkatakkinen tyttö" -kappaleen remixin, jolla vierailee rap-artisti Heikki Kuula.


title: Roland Németh

text: Roland Németh (s. 19. syyskuuta 1974 Szombathely) on unkarilainen uransa jo päättänyt pikajuoksija. Némethin päämatka oli 100 metriä. Hänen uransa suurin saavutus on pronssi vuoden 2002 EM-kisoista Münchenistä ajalla 10.27. Németh osallistui urallaan yksiin kesäolympialaisiin ja kaksiin MM-kisoihin, mutta jäi aina finaalin ulkopuolelle. Hänen ennätyksensä 100 metrillä on 10.08, joka on myös Unkarin ennätys.


title: Baradla-Domican luolat

text: Baradla-Domican luolat ovat luolasto, joka sijaitsee suurimmalta osaltaan Unkarissa ja osittain Slovakiassa. Unkarin puoleinen osa on Aggtelekin kansallispuiston alueella. Luolasto on kaikkiaan 25 km pitkä ja se on karstista muodostunut kalkkikiviluola, jossa on tippukiviä. Sen muodostuminen nykyiseen muotoonsa alkoi kaksi miljoonaa vuotta sitten. Se on Keski-Euroopan suurin maan alapuolella oleva luolasto. Luolasto kuuluu Unescon maailmanperintöluetteloon. Baradla-Domican luolastossa on kolme kerrosta ja luolia on kaikkiaan 700. Luolastossa on kaksi aukkoa, joita on kutsuttu Baradlaksi ja Domicaksi. Näiden väliossä virtaa Styxvirta ja ne johtavat lopulta yhteen luolaan, joka on nimeltään Baradla Baradlan sisäänkäynti on Unkarin puolella ja Domican sisäänkäynti Slovakian puolella. Slovakian puolella luolaston ympäristössä on myös kansallispuisto. Domican luola alkoi muodostua Triaskaudella.


title: Aljaksandr Tšarvjakou

text: Aljaksandr Tšarvjakou () eli Aleksandr Tšervjakov ( (8. maaliskuuta 1892– 16. kesäkuuta 1937) oli poliitikko ja valtiomies Valko-Venäjän sosialistisen neuvostotasavallan alkuvuosina.


title: Aljaksandr Tšarvjakou

text: Hän toimi Valko-Venäjän SNT:n pääministeriä vastaavassa tehtävässä vuosina 1920-1924 ja valtionpäämiehen asemassa vuosina 1922–1937.


title: Aljaksandr Tšarvjakou

text: Yhtenä varhaisen Neuvostoliiton toimeenpanevan keskuskomitean puheenjohtajana hänellä oli myös osa jaetusta Neuvostoliiton valtionpäämiehen asemasta vuosina 1924–1937. Tšarvjakou menehtyi vuonna 1937. On syytä huomata, että käytännössä kaikki Neuvostoliiton jaetun valtionpäämiehen tehtävässä olleet, muita neuvostotasavaltoja kuin Venäjän SFNT:aa edustaneet toimeenpanevan keskuskomitean puheenjohtajat saivat surmansa tai tapettiin stalinistisen valtionterrorin huippuvuosina 1937-1938.


title: Aljaksandr Tšarvjakou

text: Aljaksandr Tšarvjakou syntyi valkovenäläiseen talonpoikaisperheeseen Venäjän keisarikunnan Minskin kuvernementissä 8. maaliskuuta 1892 (25.2.1892). Koulunsa jälkeen sai vuonna 1909 kansallisen luvan opettajan tehtävään. Työskenteli tämän jälkeen Vilnan kuvernementissä. Valmistui Vilnan pedagogisesta instituutista 1915. Kutsuttiin armeijaan.


title: Aljaksandr Tšarvjakou

text: Liittyi toukokuussa 1917 kommunistiseen puolueeseen. Helmikuun vallankumouksen 1917 jälkeen osallistui Valko-Venäjän sosiaalidemokraattisen työväenpuolueen käynnistämiseen; tämä pohjautui valkovenäläiseen osaan Venäjän kommunistisesta puolueesta (РКП). Vuosina 1918–20 Valko-Venäjän asioiden komissaari Neuvosto-Venäjän hallitusta vastaavassa Kansankomissaarien neuvostossa (Sovnarkom). Osallistui Valko-Venäjän SNT:n perustamiseen. Osallistui puna-armeijan länsirintaman poliittiseen työhön.


title: Majakowskiring

text: Majakowskiring on Berliinin Pankowin piiriin kuuluvassa Niederschönhausenin kaupunginosassa sijaitseva renkaanmuotoinen katu, jonka varrella olevissa huviloissa Itä-Saksan puoluejohto asui 1950-luvulla.


title: Majakowskiring

text: Neuvostoliiton miehityshallinto oli takavarikoinut alueen huvilat pian toisen maailmansodan päättymisen jälkeen elokuussa 1945. Neuvostoliitosta palanneet saksalaiset kommunistijohtajat majoitettiin huviloihin. DDR:n perustamisen jälkeen vuonna 1949 kadun varren taloihin muutti myös muita maan poliittiseen johtoon kuuluneita. Samoihin aikoihin noin neljännesneliökilometrin käsittänyt alue myös suljettiin ulkopuolisilta. Puoluejohto eli suljetulla ja tarkoin vartioidulla alueella eristäytyneinä tavallisesta väestöstä. Lähellä sijainnut Schönhausenin linna toimi DDR:n presidentin virka-asuntona. Varsinkin Länsi-Saksassa Itä-Saksan johtoon viitattiin 1950-luvulla usein ”Pankowin hallituksena”, millä haluttiin korostaa kommunistijohtajien etääntymistä tavallisesta kansasta. Majakowskiringin varrella asuivat muun muassa Walter Ulbricht (talo nro 28) Wilhelm Pieck (29), Otto Grotewohl (46–48), Willi Stoph (64) ja Johannes R. Becher (34). Lähikaduilla asuivat myös mm. Erich Mielke, Heinz Hoffmann, Friedrich Ebert nuorempi, Wilhelm Zaisser, Markus Wolf ja Erich Honecker.


title: Majakowskiring

text: Vuoden 1953 Itä-Berliinin kansannousun ja vuoden 1956 Unkarin kansannousun jälkeen DDR:n johtajat eivät tunteneet oloaan enää turvalliseksi edes Majakowskiringin suljetulla alueella. Lisäksi kylmän sodan tilanteen kiristyessä alueen sijainti lähellä Länsi-Berliinin rajaa tuntui turvattomalta. Vuonna 1958 alettiin Berliinin ulkopuolelle Wandlitziin rakentaa Waldsiedlung-nimistä uutta suljettua puoluejohdon asuinaluetta, josta tehtiin vielä eristyneempi. Ylimmän puoluejohdon muutettua sinne 1960-luvun alussa Majakowskiringin suljetulle alueelle jäi asumaan muita ministereitä ja korkeita virkamiehiä. Myöhemmin osa huviloista muutettiin valtion vierastaloiksi ja ulkomaisten diplomaattien asunnoiksi. Kommunistisen järjestelmän kaaduttua syksyllä 1989 alue menetti suljetun luonteensa. Walter Ulbrichtin leski Lotte Ulbricht asui yhdessä huviloista aina vuonna 2002 tapahtuneeseen kuolemaansa asti.


title: Majakowskiring

text: Majakowskiring sai nimensä vuonna 1950 neuvostoliittolaisen runoilijan Vladimir Majakovskin mukaan. Sitä ennen kadun pohjoinen puolisko oli nimeltään Kronprinzestrasse ja eteläinen puolisko Viktoriastrasse.


title: Svartisen

text: Svartisen on yhteisnimitys kahdelle jäätikölle, Nordlandin läänissä, Pohjois-Norjassa. Svartiseniin kuuluu kaksi toisistaan erillistä lakijäätikköä, joiden yhteispinta-ala on 369 km2. Yhteensä nämä muodostavat koko Manner-Norjan toiseksi laajimman jäätikköalueen. Erikseenkin 221 km2 laaja Vestre Svartisen -jäätikkö eli Svartisenin länsiosa on Norjan toiseksi suurin, kun taas 148 km2 laaja itäosa, Østre Svartisen on Norjan neljänneksi suurin. Vuoristoissa sijaitseville lakijäätiköille ominaiseen tapaan siitä valuu ympäristöön useita virtamaisia vuoristojäätiköitä, joista eräs tunnettu ja hyvin Holandsfjorden-vuonolle näkyvä on Engabreen.


title: Unturned

text: Unturned on zombieaiheinen indie-videopeli, jonka on kehittänyt Nelson Sexton. Tavoitteena pelissä on kerätä tavaroita ja selviytyä zombeja vastaan. Peli on saatavilla ilmaiseksi Steamista.


title: Unturned

text: Pelin ideana on löytää tai valmistaa itse itselleen tavaroita. Unturnedin uudessa versiossa voi myös luoda omia maailmoja ja pelata niitä. Peliin on saatavilla myös maksullinen Gold-lisäosa , joka avaa peliin erilaisia uusia ominaisuuksia.


title: Unturned

text: Pelissä on käytössä kulkuneuvoja joita ovat esimerkiksi autot, lentokoneet/helikopterit, veneet.


title: Unturned

text: Pelissä on myös areena-pelitila jossa pelaajat ovat pienenevällä alueella ja yrittävät selvitä kuolematta, arenamodessa ei ole zombeja. Pelissä on myös horde mode jossa pelaajan pitää selvitä zombilaumoja vastaan. Siinä voi myös ostaa aseita ja muita hyödyllisiä tavaroita tarvittaessa.


title: Unturned

text: Peliin on myös lisätty karttaeditori jossa voi itse tehdä karttoja, jotka voi julkaista workshopissa.


title: Toivo Rainio

text: Toivo Ilmari Rainio, sukunimi vuoteen 1906 "Lundén" (15. toukokuuta 1897 Maaria – 1942) oli suomalainen työväenlehtien päätoimittaja.


title: Toivo Rainio

text: Rainion vanhemmat olivat kirvesmies Reinhold Lundén ja Augusta Serafia Lundén. Hän kävi latojan opin ja suoritti kolme luokkaa seminaaria 1918.


title: Toivo Rainio

text: Rainio oli porilaisessa Uusi Aika-lehdessä toimitussihteerinä 1919–1923 ja päätoimittajana 1923–1925. Hän oli sitten Turussa ilmestyneen Sosialisti-lehden päätoimittajana 1925–1928 ja Tampereella Kansan Lehdessä toimittajana 1928–1932 ja päätoimittajana vuodesta 1932 alkaen. Viimeksi Rainio toimi vuodesta 1937 Tampereen kaupungin sosiaalisena apulaiskaupunginjohtajana.


title: Toivo Rainio

text: Rainio oli myös Porin kaupunginvaltuutettuna 1920–1925 ja Tampereen kaupunginvaltuutettuna vuodesta 1930 alkaen. Hän oli Suomen sanomalehtimiesliiton hallituksen jäsen 1925–1928.


title: Toivo Rainio

text: Toivo Rainio oli naimisissa vuodesta 1919 Jenny Regina Åmarkin kanssa.


title: Folgefonna

text: Folgefonna on yhteisnimitys kolmelle jäätikölle, Hordalandin läänissä, Länsi-Norjassa. Yhteispinta-alaltaan 207 km2 laajaan Folgefonnaan kuuluu kolme toisistaan erillistä lakijäätikköä Folgefonnan niemimaalla, Hardangerinvuonon ja Sørfjordenin välissä. Jäätiköistä eteläisin Søndre Folgefonna (167 km2) on pinta-alaltaan Manner-Norjan kolmanneksi suurin.


title: Arham

text: Arham on maalaiskunta ja sen keskuskylä Timbuktun alueen Dirén piirissä Malissa. Se sijaitsee Nigerjoen rannalla 15 kilometriä Diréstä pohjoiseen. Kunnassa on 3 100 asukasta (vuonna 2009).


title: Arham

text: Arhamin kunnan pinta-ala on arviolta 97 neliökilometriä. Se rajoittuu idässä Dirén piirin Bourem Sidi Amarin, etelässä Dirén ja lännessä Kondin sekä pohjoisessa pohjoisessa Goundamin piirin Douékirén kuntiin. Seutu kuuluu Saharan ja Sahelin siirtymäalueeseen. Sen läpi virtaa Nigerin haarajoki Kondi. Nigerjoen tulvat muodostavat tasangoille tulvajärviä.


title: Arham

text: Kuntaan kuuluu kolme kylää ja kaksi paimentolaisryhmää. Asukkaat ovat etupäässä songhaita ja tuaregeja. Lisäksi on fulbeja ja bozoja. Vallitseva uskonto on islam.


title: Arham

text: Paikallisia elinkeinoja ovat osittain keinokasteluun perustuva maanviljely, paimentolaisten harjoittama karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, vehnä, durra ja hirssi. Myyntiin kasvatetaan tupakkaa, sipulia, bataattia ja maniokkia. Kotieläimiä ovat naudat, vuohet, lampaat, aasit ja hevoset. Maatalous kärsii lisääntyneestä kuivuudesta.


title: Arham

text: Arhamista on kuivana kautena tieyhteydet Diréen, Bourem Sidi Amariin ja Douékiréen. Tulva-aikana ainoa liikenneväline on vene. Palveluihin kuuluvat alakoulu ja terveysasema.


title: Kirill Sosunov

text: Kirill Sosunov (; s. 1. marraskuuta 1975 Rjazan) on uransa jo päättänyt venäläinen pituushyppääjä. Sosunov voitti MM-pronssia vuoden 1997 MM-kisoissa Ateenassa tuloksella 818. Hänellä on myös hopeatila vuoden 1997 sisäratojen MM-kisoista, joissa hän hyppäsi sisäratojen ennätyksensä 841. Ulkoradoilla Sosunovin ennätys on vuonna 1998 Pietarissa hypätty 838. Hän voitti kultaa vuoden 1998 EM-kisoissa Budapestissä. Tulos oli tuolloin 828. Sosunov voitti kultaa myös vuoden 1995 kesäuniversiadeissa. Hän osallistui urallaan kaksiin olympialaisiin.


title: Binga (Mali)

text: Binga on maalaiskunta Timbuktun alueen Dirén piirissä Malissa. Sen keskuskylä Salakoira sijaitsee Nigerin haarajoen Oungoudyakin rannalla 25 kilometriä Diréstä etelään. Kunnassa on 3 000 asukasta (vuonna 2009).


title: Binga (Mali)

text:
Bingan kunnan pinta-ala on arviolta 251,7 neliökilometriä. Se rajoittuu pohjoisessa Dirén piirin Tienkourin, idässä Sareyamoun sekä etelässä ja lännessä Niafunkén piirin Banikane Narhawan kuntiin. Seutu kuuluu Saharan ja Sahelin siirtymäalueeseen. Sen läpi virtaavat Nigerin haarajoet Bara Issa, Mayel Binga ja Manga. Nigerjoen tulvat muodostavat tasangolle osittain kuivuvia tulvajärviä.
Kuntaan kuuluu seitsemän kylää. Asukkaat ovat songhaita, fulbeja ja bozoja. Vallitseva uskonto on islam.


title: Binga (Mali)

text: Songhait harjoittavat osittain keinokastelun perustuvaa maanviljelyä, fulbet paimentolaisuuteen perustuvaa karjanhoitoa ja bozot kalastusta. Tärkeimmät viljelykasvit ovat durra, hirssi ja riisi. Kotieläimiä ovat naudat, lampaat, vuohet ja siipikarja. Lisäksi harjoitetaan pienimuotoista kaupankäyntiä ja käsityöammatteja. Maatalous kärsii lisääntyvästä kuivuudesta..


title: Binga (Mali)

text: Palveluihin kuuluvat koulu ja terveysasema.


title: Dévastation-luokka

text: Dévastation-luokka oli Ranskan laivaston kuuden Krimin sotaan valmistetun aluksen muodostama uiva patteriluokka.


title: Dévastation-luokka

text: Laivastontelakoilla tehtiin tutkimus meriministeriön 9. joulukuuta 1846 antaman määräyksen nojalla potkurein varustettujen uivien pattereiden soveltuvuudesta rannikkopuolustukseen. Saman vuoden hankintasuunnitelmaan oli jo sisällytetty varaus kahden panssaroidun uivan patterin hankinnasta.


title: Dévastation-luokka

text: Insinööri Victor Gervaizen tekemän raportin mukaan alukset tuli valmistaa kokonaan raudasta. Esitys kohtasi kuitenkin runsaasti vastustusta eikä sitä toteutettu. Seitsemän vuotta myöhemmin Krimin sodan alettua havaittiin tarve aluksille, jotka soveltuisivat hyökkäykseen Sevastopolin ja Kronstadtin rannikkolinnakkeisiin. Keisari Napoleon III esitti uivista pattereista tehdyn tutkimuksen jatkamista. Vincennesissä tehtiin koeammunnat, joiden tuloksena todettiin 110 millimetrin rautalevyn, jonka takana on 42 senttimetrin puu, suojaavan 160 ja 320 millimetrin ammuksilta.


title: Dévastation-luokka

text: Alusten hankinta valtuutus annettiin 28. heinäkuuta 1854 ja sen nojalla tehtiin tilaus kuuden Pierre Armand Guiyessen suunnitteleman aluksen hankinnasta.


title: Bourem Sidi Amar

text: Bourem Sidi Amar on maalaiskunta ja sen keskuskylä Timbuktun alueen Dirén piirissä Malissa. Se sijaitsee Nigerjoen sivuhaaran Farabongon varrella 15 kilometriä Diréstä koilliseen. Kunnassa on 10 500 asukasta (vuonna 2009).


title: Bourem Sidi Amar

text: Bourem Sidi Amarin kunnan pinta-ala on arviolta 99 neliökilometriä. Se rajoittuu idässä Dirén piirin Kirchamban, etelässä Tienkourin ja Dirén, lännessä Arhamin ja pohjoisessa Goundamin piirin Douékirén kuntiin. Seutu kuuluu Saharan ja Sahelin siirtymä-alueeseen. Sen läpi virtaavat Nigerjoki ja sen haarat Farabongo, Bangou Tandé ja Kondi. Lisäksi on useita vadeja.


title: Bourem Sidi Amar

text: Kuntaan kuuluu kahdeksan kylää. Asukkaat ovat etupäässä songhaita. Lisäksi on tuaregeja ja bozoja. Vallitseva uskonto on islam.


title: Bourem Sidi Amar

text: Paikallisia elinkeinoja ovat maanviljely, karjanhoito, kalastus, kaupankäynti ja käsityöammatit. Tärkeimmät viljelykasvit ovat riisi, vehnä, anis, kumina ja vihannekset. Kotieläimiä ovat naudat, vuohet, lampaat, aasit, hevoset, kamelit ja siipikarja.


title: Bourem Sidi Amar

text: Palveluihin kuuluu kuusi alakoulua, yläkoulu, terveyskeskus ja terveysasema.


title: Itä-Ukrainan mielenosoitukset 2014

text: Itä-Ukrainan mielenosoitukset 2014 olivat Ukrainan venäläismielisten protesteja helmikuun lopussa valtaan noussutta ukrainalaismielistä hallitusta vastaan. Mielenosoitukset lähtivät liikkeelle venäjän kielen asemaa koskevasta kiistasta, jota oli käyty maassa pitkään. Ukrainan hallitus väitti venäläisten provokaattorien synnyttävän mielenosoituksia. Joka tapauksessa osin väkivaltaiset protestit johtivat huhtikuussa 2014 asejoukkojen välisiksi taisteluiksi puhjenneeseen Itä-Ukrainan kriisiin.


title: Itä-Ukrainan mielenosoitukset 2014

text: Venäjän kielen asemasta kiisteltiin Ukrainassa jo ennen vallankumousta. Kun ukrainalaiset kansallismieliset ja euromyönteiset kumosivat 22.–23. helmikuuta Janukovytšin vallan, he alkoivat ajaa ukrainan kielen julistamista maan ainoaksi viralliseksi kieleksi. Presidentti esti kiistellyn kielilain asettamisen voimaan. Toisaalla ukrainalaismieliset mielenosoittajat tuhosivat venäjänkielisten suosiman kommunistipuolueen päämajan ja hyökkäsivät sen puheenjohtajan kotiin. Krimillä 23. helmikuuta alkaneet venäjänkielisten mielenosoitukset äityivät tappeluiksi muutaman päivän sisään, ja tapahtumat laajenivat siellä edelleen Krimin kriisiksi.


title: Itä-Ukrainan mielenosoitukset 2014

text: Venäläismieliset protestoivat helmikuussa Itä-Ukrainan kaupunkien kaduilla. Venäjän ja protestoijien mielestä uusi hallitus sorti Ukrainan venäläisiä ja se oli fasistinen. Erään paikallisen venäläisen mielestä mielenosoittajia oli vain muutama tuhat, ja samat mielenosoittajat liikkuivat eri kaupungeissa. Osa separatisteista sai myös palkkaa toiminnastaan eli he toimivat palkkasotilaina.


title: Itä-Ukrainan mielenosoitukset 2014

text: Venäläismieliset aseistetut separatistit alkoivat vallata itselleen hallintorakennuksia Itä-Ukrainan venäläisenemmistöisillä Donetskin, Luhanskin ja Harkovan alueilla ja näiden lähellä. Ensi kertaa venäläismieliset mielenosoittajat yrittivät vallata Ukrainan hallintorakennuksen 1. maaliskuuta.. Mielenosoittajat mellakoivat ja tunkeutuivat moniin hallintorakennuksiin Donetskissa 16. maaliskuuta 2014.


title: Itä-Ukrainan mielenosoitukset 2014

text: Ukraina ja länsi syyttivät Venäjää mielenosoitusten, levottomuuksien ja aseellisen vastarinnan salaisesta suunnittelusta ja järjestämisestä muun muassa tiedustelupalvelun ja erikoisjoukkojen avulla. Ukrainaan oli solutettu rajan yli venäläismiehiä, jotka nostattivat Ukrainan venäläisiä kapinaan uutta hallitusta vastaan. Venäjän tarkoituksena oli Ukrainan hallituksen edustajan mukaan sytyttää maahan sisällissota, joka oikeuttaisi venäläisten väliintulon turvaamaan rauhaa alueille ja Venäjä saisi näin haluamansa venäläisalueet.


title: Itä-Ukrainan mielenosoitukset 2014

text: Venäjän räikeänä pidetty propaganda leimasi Ukrainan hallituksen fasisteiksi ja yhdisti hallituksen samaan kastiin terroristien kanssa. Venäjä kiisti tukevansa separatismia, mutta antoi silti venäläisaktivisteja tukevia lausuntoja. Se vakuutti 9. huhtikuuta, ettei sillä ollut sotilaallisia toimia Ukrainan vastaisella rajallaan. Suurlähettiläs Heikki Talvitie totesi myös, että Maidanin aukion tapahtumissa näkyvästi mukana olleen sodanaikaista natsipuoluetta esikuvanaan pitämän Svoboda-puolueen mukaanotto hallitukseen huolestutti venäläisiä erityisesti, koska natsipuolue ajoi erityisesti Itä-Ukrainan venäläisiä keskitysleireille.


title: Itä-Ukrainan mielenosoitukset 2014

text: Venäläismielisten haltuun oli otettu 16. huhtikuuta hallitusrakennuksia ainakin kahdeksassa Itä-Ukrainan kaupungissa. Rakennuksia oli tässä vaiheessa vallattu Slovjanskissa, Mariupolissa, Makijivkassa, Horlivkassa, Kramatorskissa, Hartsyzkissä, Jenakijevessa ja Ždanivkassa. Sittemmin separatistit laajensivat toimintaansa näitä kaupunkeja laajemmalle alueelle.


title: Las Vegas (New Mexico)

text: Las Vegas on San Miguelin piirikunnan pääkaupunki New Mexicon osavaltiossa Yhdysvalloissa. Las Vegasissa on monipuolinen ja omaperäinen taide- ja kulttuuritarjonta.


title: Las Vegas (New Mexico)

text: Las Vegasista on matkaa Denveriin 525 km, Albuquerqueen 196 km ja Sante Fehen 105 km.


title: Las Vegas (New Mexico)

text: Las Vegas perustettiin vuonna 1835. "Las Vegas" tarkoittaa suomeksi "niityt". Kaupunki rakennettiin perinteiseen espanjalaiseen siirtomaatyyliin. Yksikerroksiset savitiilestä rakennetut talot ympäröivät keskusaukiota ("plaza"). Kaupunki oli alussa linnoitus apassien hyökkäyksiä vastaan.


title: Las Vegas (New Mexico)

text: Melko pian sen jälkeen kun "San Miguel del Bado" perustettiin 1794 uudisasukkaat ja viranhaltijat näkivät sieltä pohjoiseen sijaitsevan Rio Gallina -joen lähistön tasankomaat laajentumiskohteena. Niinpä vuonna 1821 Luis María C. de Baca anoi maanluovutusta "Las Vegas Grandesista" ("suuret niityt"); hänen anomukseensa suostuttiin kaksi vuotta myöhemmin. Kun rautatie rakennettiin 1879, Las Vegas alkoi kehittyä kolmeksi kaupungiksi: "West Las Vegas" tai "Old Town" sijaitsi Gallinas-joesta länteen; "East Las Vegas", jonka rautatie synnytti, sijaitsi joesta itään; sekä "Upper Town" -niminen esikaupunkialue. Kulttuurierot johtivat voimakkaisiin kilpailutilanteisiin itäisen, valtaosaltaan euroamerikkalaisen East Las Vegasin ja läntisen, merkittävästi espanjalaisen (engl. hispanic) West Las Vegasin välillä.


title: Las Vegas (New Mexico)

text: Las Vegas on tunnettu siitä, että siellä asui, työskenteli tai vieraili useita Villin lännen kuuluisia hahmoja, kuten Doc Holliday ja hänen puolisonsa Big Nose Kate, Jesse James, Billy the Kid, Wyatt Earp, Handsome Harry the Dancehall Rustler, Mysterious Dave Mather, Hoodoo Brown ja Vicente Silva. Historioitsija Ralph Emerson Twitchell kirjoitti: "Ei ollut toista kaupunkia, joka asutti yhtä huonomaineista desperadojen ja lainsuojattomien joukkoa kuin Las Vegas."


title: Las Vegas (New Mexico)

text: Kaupungin väkiluku on noin 14 000 (2013). Latinoja (mitä tahansa rotua; alkuperä espanjankielisessä Latinalaisessa Amerikassa tai Espanjassa) on 80,5% (2010).


title: Las Vegas (New Mexico)

text: Kaupungin pinta-ala on 19,5 km² ja se sijaitsee 1 961 metriä merenpinnan yläpuolella Suurten tasankojen ja Kalliovuorten yhtymäkohdassa. Gallinas River -joki virtaa kaupungin lähistöllä.Kaupungin läpi virtaa Gallinas Creek -niminen joki, joka haarautuu kahdeksi kaupungin keskustassa.


title: Las Vegas (New Mexico)

text: Kesät ovat kuumia, talvet viileitä. Korkein mitattu lämpötila on 42 °C (2008) ja alin −36 °C (1990).


title: Las Vegas (New Mexico)

text: Santa Fe National Forest, joka tarjoaa kalastus- ja retkeilymahdollisuuksia, sijaitsee kaupungin lähellä, kuten myös Las Vegas National Wildlife Refuge.


title: Las Vegas (New Mexico)

text: Las Vegasissa on yli 900 rakennusta, jotka on rekisteröity suojelunarvoisten historiallisten kohteiden listalle (engl. National Register of Historic Places). Eräitä merkittäviä kohteita ovat:


title: AHL-kausi 2013–2014

text: AHL-kausi 2013–2014 oli American Hockey Leaguen 78. kausi. Kausi käynnistyi 4. lokakuuta 2013 ja runkosarja päättyi 19. huhtikuuta 2014. Runkosarjan itäisen konferenssin voitti Manchester Monarchs ja läntisen Texas Stars.


title: AHL-kausi 2013–2014

text: AHL:n pudotuspelit alkoivat 25. huhtikuuta. Läntisen konferenssin mestaruuden voitti Texas ja itäisen St. John’s IceCaps. Calder Cupin voitti lopulta Texas.


title: Christian Holst

text: Christian Lamhauge Holst (s. 25. joulukuuta 1981 Svendborg, Tanska) on färsaarelainen jalkapalloilija, joka edustaa Tanskan toiseksi korkeimmalla sarjatasolla pelaavaa Fremad Amageria. Färsaarten jalkapallomaajoukkueeseen kuuluvan vasenjalkaisen hyökkääjän isä on tanskalainen ja äiti färsaarelainen.


title: Christian Holst

text: Holst aloitti uransa Tanskan alasarjoissa ja siirtyi vuonna 2003 kotikaupunkinsa Svendborgin joukkueesta kakkosdivisioonassa tuolloin pelanneeseen Lyngby BK:hon. Hän lähti seurasta vuonna 2008, kun se pelasi maan korkeimmalla sarjatasolla Tanskan Superliigassa. Seuraava seura oli sarjatasoa alempana pelannut Silkeborg IF. Silkeborg nousi Holstin ensimmäisen kauden jälkeen Superliigaan ja Holst oli Silkeborgin-vuosinaan yksi maan parhaista maalintekijöistä. Kauden 2012-13 jälkeen seura putosi toiseksi korkeimmalle sarjatasolle, mutta Holst jäi seuraan. Hän oli nostamassa seuraa pääsarjaan takaisin kaudeksi 2014-15, mutta siirtyi kauden jälkeen takaisin toiseksi korkeimmalle sarjatasolle, nyt Fremad Amagerin riveihin.


title: Christian Holst

text: Färsaarten jalkapallomaajoukkueessa 179 senttimetriä pitkä Holst debytoi jo vuonna 2003. Hän on ollut lähes vuosikymmenen yksi joukkueen tärkeimmistä pelaajista pelattuaan 49 maaottelua ja tehtyään kuusi maalia.


title: Dangha

text: Dangha on maalaiskunta ja sen keskuskylä Timbuktun alueen Dirén piirissä Malissa. Se sijaitsee Nigerjoen varrella 35 kilometriä Diréstä koilliseen. Kunnassa on 13 000 asukasta (vuonna 2009).


title: Dangha

text: Danghan kunnan pinta-ala on arviolta 120 neliökilometriä. Se rajoittuu etelässä Dirén piirin Haïbongon, lännessä Kirchamban ja Tinguereguifin, pohjoisessa Garbakoïran ja idässä Gourma-Rharousin piirin Haribomon kuntiin. Seutu kuuluu Saharan ja Sahelin siirtymä-alueeseen. Sen läpi virtaavat Nigerjoen haarat Haoussa Issa ja Gourma Issa, jotka muodostavat tulva-aikaan lukuisia järviä.


title: Dangha

text: Kuntaan kuuluu 15 kylää ja paimentolaisryhmää. Asukkaat ovat songhaita, tuaregeja ja bozoja. Vallitseva uskonto on islam.


title: Dangha

text: Paikallisia elinkeinoja ovat maanviljely, karjanhoito, kalastus ja kaupankäynti. Tärkeimmät viljelykasvit ovat riisi ja vehnä.


title: Garbakoïra

text: Garbakoïra on maalaiskunta ja sen keskuskylä Timbuktun alueen Dirén piirissä Malissa. Se sijaitsee Nigerjoen varrella 35 kilometriä Diréstä koilliseen. Kunnassa on 4 300 asukasta (vuonna 2009).


title: Garbakoïra

text: Garbakoïran kunnan pinta-ala on arviolta 198 neliökilometriä. Se rajoittuu idässä Dirén piirin Danghan, etelässä Tinguereguifin, lännessä Goundamin piirin Douékirén ja pohjoisessa Timbuktun piirin Alafian kuntiin. Seutu kuuluu Saharan ja Sahelin siirtymäalueeseen. Sen läpi virtaa Nigerin haarajoki Farabongo ja joukko vadeja.


title: Garbakoïra

text: Kuntaan kuuluu kymmenen kylää ja yksi paimentolaisryhmä. Asukkaat ovat etupäässä songhaita. Lisäksi on fulbeja, bozoja ja belloja. Vallitseva uskonto on islam.


title: Garbakoïra

text: Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, vehnä, durra ja hirssi. Myyntiin kasvatetaan tupakkaa, sipulia, bataattia ja maniokkia. Kotieläimiä ovat naudat, vuohet, lampaat, aasit ja hevoset.


title: Garbakoïra

text: Garbakoïrasta on kuivana aikana tieyhteydet Diréen, Bourem Sidi Amariin ja Danghaan. Tulvakausina ainoa liikenneväline on vene. Palveluihin kuuluu neljä alakoulua ja terveyskeskus.


title: Henrik Ingberg

text: Henrik Ingberg (1747–1807) oli kauppias ja tiiliruukinomistaja, jolla oli monopoli viinan valmistukseen Hämeenlinnassa.


title: Henrik Ingberg

text: Ingbergin varhaisista vaiheista ei ole tietoa, mutta Hämeenlinnaan 30-vuotiaana tultuaan hän saavutti pian merkittävän aseman kaupungin porvarien keskuudessa. 1780-luvulla hän sai keskeisen tontin kaupungin torin laidalta raatihuoneen vierestä, johon rakennutti kaksikerroksisen liike- ja asuintalon. Samalla vuosikymmenellä Ingberg alkoi laajentaa liiketoimintaansa kaupankäynnistä, 1787 hän sai luvan tiiliruukin perustamiseen ja vuosikymmenen lopulla hänellä oli toinenkin tiiliruukki. Hän hankki myös yksinoikeuden valmistaa ja myydä viinaa Hämeenlinnassa kymmenen vuoden ajaksi. Ingbergin viinanpolttimossa oli neljä viinapannua, joiden yhteinen vetoisuus oli melkein 1400 kannua eli 7000 litraa. Parin vuoden päästä polttimon perustamisesta hänellä oli varastossa myytäväksi 4500 kannua viinaa. 1800-luvun alussa Ingberg olikin tiettävästi kaupungin varakkain henkilö, mikä merkitsi myös, että hänellä oli yli puolet eli 22,5 ääntä raatimiehen valinnassa, johon riitti 40 ääntä.


title: Henrik Ingberg

text: Ingbergillä kerrotaan myös olleen muun muassa kolme frakkia, neljä tusinaa posliinilautasia ja toinen kaupungin kahdesta seurakoirasta. Hän harjoitti toisaalta hyväntekeväisyyttä, esimerkiksi lahjoittamalla raaka-aineet kaupunkiin perustettuun köyhien työtupaan. Ingberg avioitui vasta lähes 40-vuotiaana, hänen puolisonsa vuodesta 1785 oli Elizabet Zabell (k. 1813). Pariskunta oli lapseton, mutta heidän perhepiiriinsä kuului parhaimmillaan parisenkymmentä henkeä työväkeä. Ingbergin ja hänen vaimonsa kuoltua liiketoimille ei kuitenkaan löytynyt jatkajia, tiiliruukit olivat rappiolla jo 1810-luvun lopussa.


title: Waldsiedlung

text: Waldsiedlung oli Berliinin ulkopuolella sijainnut ulkomaailmalta suljettu pieni asuinalue, jossa Itä-Saksan puoluejohtajat asuivat 1960–1980-luvuilla. Se sijaitsi Bernau bei Berlinin alueella lähellä Wandlitzia noin 30 kilometriä Itä-Berliinin keskustasta pohjoiseen.


title: Waldsiedlung

text: Waldsiedlung (”Metsälähiö”) rakennettiin vuosina 1958–1960 Berliinin ulkopuolelle keskelle metsää, suhteellisen lähelle Liepnitzsee-järveä. Se korvasi Pankowin Majakowskiringin DDR:n puoluejohdon asuinpaikkana, sillä Unkarin kansannousun jälkeen kommunistijohtajat halusivat oman turvallisuutensa vuoksi asua entistä etäämmällä tavallisesta kansasta. Waldsiedlungissa oli 23 asuintaloa SED:n politbyroon jäsenille ja heidän perheilleen. Alueella oli myös asukkaille tarkoitettuja palveluita, kuten uimahalli, ravintola, elokuvateatteri sekä kauppa, jossa myytiin lännestä tuotuja tuotteita. Johtajien asuintalojen muodostaman ”sisärenkaan” ympärillä oli palveluhenkilökunnan ja turvallisuuspalvelun tilojen muodostama ”ulkorengas”. Alueen kokonaispinta-ala oli noin kaksi neliökilometriä.


title: Waldsiedlung

text: Waldsiedlungin eristäytyneisyys ja sitä ympäröineet suojamuurit muodostuivat DDR:n johtajien ja kansan välillä olleen kuilun symboleiksi. Kovin ylellisesti DDR:n johto ei tosin muuriensa suojissa elänyt, sillä länsimaisen mittapuun mukaan Waldsiedlung vastasi varustetasoltaan lähinnä keskiluokkaista asuinaluetta. Alueen asukkaat eivät juuri seurustelleet edes toistensa kanssa vapaa-ajallaan. Waldsiedlungin lähelle rakennettiin 1980-luvun alussa ydinsodan varalta 170 huonetta käsittänyt maanalainen bunkkeri, jossa DDR:n johto olisi voinut elää turvallisesti ainakin kaksi viikkoa ydiniskun sattuessa.


title: Waldsiedlung

text: Waldsiedlungissa asuivat kolmen vuosikymmenen aikana muun muassa Walter Ulbricht, Erich Honecker, Otto Grotewohl, Willi Stoph, Erich Mielke, Egon Krenz, Friedrich Ebert nuorempi ja Gunter Schabowski. Waldsiedlungin asukkaat joutuivat muuttamaan pois kommunistisen järjestelmän kaatumisen jälkeen joulukuussa 1989. Parin seuraavan kuukauden aikana 50 000 itäsaksalaista kävi siellä tutustumassa oloihin, joissa heidän johtajansa olivat asuneet. Vuodesta 1990 alkaen Waldsiedlungin alue on ollut Brandenburg-Klinik-sairaalan käytössä.


title: Itävallan valtiosopimus

text: Itävallan valtiosopimus (), viralliselta nimeltään valtiosopimus koskien itsenäisen ja demokraattisen Itävallan palauttamista, annettu Wienissä 15. toukokuuta 1955 (), on 15. toukokuuta 1955 solmittu kansainvälinen sopimus joka perusti uudelleen Itävallan  suvereeniteetin itsenäisenä valtiona.